Dia bukan anak tetapi suami saya
Oleh KOSMO!

8 Ogos 2022, 7:00 pm
JAKARTA – Seorang wanita yang berasal dari Palembang, Sumatera Selatan menjadi perhatian ramai kerana berkahwin dengan suami   berusia 24 tahun lebih muda daripadanya, lapor portal berita Wolipop kelmarin.
Berdasarkan video yang tular di laman TikTok, wanita bernama Rusdian itu berkongsi  gambar majlis perkahwinan mereka yang berlangsung secara sederhana serta hanya dihadiri oleh keluarga terdekat.
“1967 dan 1991. Terima kasih kepada yang mendoakan saya dan suami,” tulis keterangan pada klip video tersebut.
Menurut Rusdian, dia kini tinggal di Malaysia selepas berkahwin dengan suaminya, Yoga pada 10 Julai lalu.
Dia juga banyak menerima komen negatif daripada netizen dalam akaun TikTok miliknya.
“Banyak orang mengambil video saya tanpa kebenaran. Video kami telah berada di YouTube selain banyak berita mengenai kami tersebar di internet,” katanya.

Tambah wanita berusia 55 tahun itu, terdapat juga netizen yang menyoal mengenai status dirinya pada ruangan komen.
“Saya ialah seorang janda anak tiga. Memang betul Yoga ialah suami saya, apa yang dihairankan? Terpulang kepada anda semua mahu fikirkan apa sahaja, yang penting saya bukan perampas suami orang,” ujarnya.
Tambah Rusdian, meskipun ramai yang mendakwa bahawa suaminya kelihatan seperti anaknya, dia tidak kisah akan tanggapan negatif itu sebaliknya bahagia bersama Yoga.
“Suami membimbing saya walaupun dia masih muda dan menjalankan tanggungjawab  dengan baik,” katanya. – Agensi


Liga Premier : Terengganu FC II tundukkan KUFC 3-2
Oleh MUSTAQIM MOHAMED

8 Ogos 2022, 7:56 pm
KOTA BHARU – Kelab Bola Sepak Kelantan United (KUFC) rebah di laman sendiri selepas tumpas 2-3 kepada Terengganu FC II pada aksi Liga Premier di Stadium Sultan Muhammad IV di sini sebentar tadi.
Turun selaku tuan rumah, KUFC tidak menunggu lama apabila memperoleh gol pembukaan seawal minit ketujuh menerusi jaringan Mohamad Amirul Shafik Che Soh.
Terengganu FC II mengikat kedudukan 1-1 menerusi Amirul Syazwan Nor Azmi yang tenang menyempurnakan sepakan penalti pada minit ke-25.a.
Terengganu FC II melebarkan kedudukan menjadi 2-1 menerusi sepakan penalti yang berjaya disempurnakan oleh Wan Mohamad Fazli Wan Ghazali pada minit ke-75.
Kegembiraan pasukan pelawat bagaimanapun tidak bertahan lama apabila pemain import baharu KUFC, Julius Ziggy Ofori berjaya menjaringkan gol penyamaan pada minit ke-80.
Kealpaan KUFC dihukum apabila kesilapan Mohamad Fikri memberi ruang kepada Wan Mohamad Fazli untuk menjaringkan gol keduanya dalam perlawanan itu sekali gus menjadikan menjadikan kedudukan 3-2.

Keputusan itu menyaksikan KUFC berada pada tangga ke lima Liga Premier manakala Terengganu FC II di tempat ketiga. – KOSMO! ONLINE


Gadis cantik tidak kisah bergelar petani cendawan
Oleh KOSMO!

8 Ogos 2022, 7:30 pm
JAKARTA – Seorang gadis yang bergelar petani cendawan dari Tasikmalaya, Jawa Barat menjadi perhatian netizen Indonesia kerana memiliki  paras rupa yang menawan, lapor portal berita Wolipop hari ini.
Berdasarkan video yang dikongsikan sebuah saluran YouTube,  gadis bernama Santi itu memaparkan rutian kehidupan hariannya menanam dan menuai cendawan tiram.
Dia yang memakai tudung berwarna hitam dan berkain batik, dirakam melakukan aktiviti menuai cendawan.
Menurut Santi,  pada  setiap hari dia akan berkunjung ke kawasan penanaman cendawan dan mengumpul hasil tanaman yang sudah siap dituai.
“Setiap hari, saya menuai cendawan pada pukul 9 atau 11 pagi (waktu tempatan). Jika sekitar pukul 6 pagi (waktu tempatan), cendawan masih kecil.
“Selepas dikutip, saya akan membawa cendawan-cendawan itu ke bandar,” kata Santi dalam video tersebut.

Video itu menjadi tular dengan ramai netizen memberikan pelbagai komen.
“Rajin Cik Santi bekerja. Gadis ini  patut dicontohi oleh wanita-wanita lain.
“Sudahlah rajin, murah pula senyuman. Kalau diberi jodoh seperti Cik Santi, bagaikan dikurniakan isteri bidadari. Semoga sihat selalu dan berjaya,” kata seorang netizen.
Dalam pada itu, Wolipop menghubungai pemilik saluran YouTube yang memuat naik video Santi bagi mendapatkan kepastian mengenai gadis itu.
Menurut Dany Ramdany, dia memilih Santi dalam kandungan videonya kerana keadaan kehidupan gadis itu yang kurang bernasib baik berbanding gadis-gadis lain, namun mempunyai penampilan dan sikap yang baik.
“Pada usia dua tahun, Santi telah ditinggalkan ibu bapanya dan tinggal bersama neneknya. Selepas neneknya meninggal dunia, dia tinggal dengan bapa saudaranya,” kata Dany. – Agensi


KFC China bakal hidang kaki ayam goreng, cuma bulu tidak boleh dimakan
Oleh KOSMO!

8 Ogos 2022, 6:30 pm
BEIJING – Pelanggan restoran makanan segera Kentucky Fried Chicken (KFC) mungkin akan mendapat bahagian kaki ayam dalam hidangan mereka akibat kenaikan harga bahan mentah, lapor laman berita Mothership baru-baru ini.
Ketua Pegawai Eksekutif Yum,  Joey Wat  berkata, kenaikan harga komoditi itu boleh  diserap menerusi penggunaan penuh bahagian ayam yang boleh dimakan kecuali bulunya.
Yum merupakan syarikat pemilik rangkaian KFC, Pizza Hut dan Taco Bell di China.
Rangkaian restoran itu melalui masa  sukar berikutan kekerapan perintah berkurung di China yang berpegang kepada prinsip sifar Covid-19 sehingga menyebabkan banyak perniagaan besar terjejas.
Jualan di lokasi Yum China  untuk  setahun merosot 16 peratus berbanding tempoh sama sebelumnya.
Bagaimanapun, permintaan untuk penghantaran meningkat kira-kira lapan peratus.

Joey berkata, syarikatnya  melaksanakan pelbagai langkah untuk mengurangkan kos  termasuk membatalkan program pengiklanan dan pemasaran serta meminta tuan tanah memberikan pelepasan sewa.
Beliau bagaimanapun  berjanji untuk mengelak daripada memberhentikan 450,000 pekerja  bawah Yum China pada tahun ini. – Agensi


Guna lori tangki minyak sawit bawa 30,000 liter diesel
Oleh ROSALWANI CHE SOH

8 Ogos 2022, 5:28 pm
KUALA KRAI – Dua lelaki ditahan selepas dipercayai cuba untuk menyeleweng 30,000 liter diesel yang dianggarkan bernilai RM 64,500 menggunakan sebuah lori tangki minyak sawit yang diubahsuai di Jalan Kota Bharu – Gua Musang di sini semalam.
Kedua-dua lelaki berusia 41 dan 39 tahun dicekup semasa anggota Kementerian Perdagangan Dalam Negeri dan Hal Ehwal Pengguna (KPDNHEP) menjalankan Operasi Bersepadu bersama Pasukan Polis Marin Wilayah Tiga Tok Bali dan Ibu Pejabat Polis Daerah Kuala Krai.
Ketua Pegawai Penguat Kuasa KPDNHEP Kelantan, Aswadi Jaafar berkata, semasa menjalankan risikan kira-kira pukul 7 malam, pihaknya mendapati sebuah lori tangki minyak sawit jenis Mercedes Benz dipandu dalam keadaan mencurigakan di jalan Kota Bharu-Gua Musang di sini.
Menurutnya, pemeriksaan mendapati, lori tersebut membawa sebanyak 30,000 liter diesel yang disyaki akan diselewengkan selepas kedua-dua suspek gagal mengemukakan sebarang dokumen pemilikan terhadap barangan kawalan itu.
“Siasatan mendapati, bekalan diesel berkenaan dibeli di stesen-stesen minyak di sekitar Kelantan dan Terengganu sebelum ia disimpan di dalam tangki lori berkenaan yang telah diubahsuai.
“Mereka dipercayai menggunakan modus operandi itu untuk mengaburi mata pihak berkuasa bagi mengelakkan kegiatan tersebut dikesan,” katanya dalam satu kenyataan hari ini.

Mengulas lanjut, menurut Aswadi, kesemua minyak diesel dan lori tangki bernilai RM400,000 dirampas dan kedua-dua suspek ditahan reman selama empat hari. – KOSMO! ONLINE


[VIDEO]Lima lelaki terselamat kereta jatuh gaung di Titi Kerawang
Oleh KOSMO!

8 Ogos 2022, 5:42 pm
BALIK PULAU – Lima lelaki terselamat selepas kereta yang dinaiki mereka dilaporkan terbabas lalu terjunam ke dalam gaung berdekatan lokasi air terjun Titi Kerawang di sini petang tadi.
Mangsa terdiri lima lelaki tempatan dikatakan berjaya diselamatkan pasukan bomba dalam kejadian kira-kira pukul 3 petang tadi.
Terdahulu, tular satu video menerusi kumpulan WhatsApp komuniti dengan memaparkan lokasi kejadian termasuk keadaan kereta yang terbalik.
Kelihatan mangsa yang sedang terbaring termasuk ada yang dalam keadaan duduk di kawasan hutan tersebut bagi menantikan bantuan tiba.
Maklumat lanjut berhubung kejadian terbabit akan dikemaskini dalam masa terdekat. KOSMO! ONLINE


Rakyat Britain disaran mandi dalam masa hanya satu minit untuk jimat air
Oleh KOSMO!

8 Ogos 2022, 5:32 pm
LONDON – Penduduk Britain disaran menyingkatkan waktu mandi mereka dalam masa hanya satu minit sebagai sebahagian usaha  untuk menjimatkan bekalan air, lapor laman berita RT semalam.
Berdasarkan laporan akhbar The Sunday Times, langkah itu dicadangkan oleh salah sebuah syarikat yang menguruskan bekalan air di Britain.
Menurut laporan, wakil-wakil industri berkata, walaupun langkah itu tidak popular,  namun ia perlu dilakukan.
Penduduk Britain berdepan dua  pilihan mudah iaitu sama ada membelanjakan £1 bilion (RM5.3 bilion) untuk infrastruktur air yang baharu atau menghabiskan masa kurang satu minit untuk mandi.
Idea itu diutarakan ketika cuaca panas terik luar biasa melanda Britain sejak beberapa minggu lalu.
Negara Eropah itu merekodkan bulan Julai paling panas yang menyaksikan penggunaan air meningkat mendadak.

Situasi itu mendorong beberapa daerah di selatan England melaksanakan larangan penggunaan paip getah  dan pemercik air pada minggu ini.
Ini kerana paras air bawah tanah yang lebih rendah berbanding keperluan  dan kekurangan air di kawasan-kawasan takungan seluruh negara.
Pakar-pakar berkata, sekiranya cuaca masih tidak berubah, Britain mungkin terpaksa memperkenalkan lebih banyak langkah penjimatan, termasuk sekatan dan catuan air. – Agensi


Kemalangan melibatkan lori meningkat 28 peratus tahun ini
Oleh AZMI NORDIN

8 Ogos 2022, 5:14 pm
KUALA LUMPUR – Jabatan Pengangkutan Jalan (JPJ) memaklumkan terdapat peningkatan sebanyak 28 peratus kes kemalangan membabitkan lori bagi tempoh Januari sehingga Jun lalu di seluruh Malaysia.
Ketua Pengarah JPJ, Datuk Zailani Hashim berkata, peningkatan itu membabitkan 19,888 kes kemalangan melibatkan lori direkodkan untuk enam bulan pertama tahun ini berbanding, 15,487 kemalangan tahun sebelumnya.
Jelas beliau, berdasarkan siasatan pihaknya terdapat kemalangan yang berpunca daripada masalah teknikal kenderaan itu sendiri seperti kegagalan sistem brek berfungsi dengan lebih baik.
“Bagi mengurangkan peningkatan risiko kemalangan melibatkan kenderaan perdagangan, JPJ memperketat prosedur operasi standard (SOP) pemeriksaan kenderaan dengan kerjasama Pusat Pemeriksaan Kenderaan Berkomputer (Puspakom).
“Setiap kenderaan perdagangan perlu menjalani pemeriksaan awalan dan pemeriksaan berkala (66B APJ 1987) di Puspakom mengikut ketetapan peraturan semasa bag memastikan kenderaan adalah selamat semasa digunakan di jalan raya,”katanya ketika ditemui pada Operasi Puspakom di Ibu Pejabat JPJ Wilayah Persekutuan, disini, hari ini.
Dalam operasi itu, tiga pemandu lelaki berusia 23, 29, dan 32 tahun yang hadir memeriksa kenderaan perdagangan didapati positif dadah jenis methamphetamine dan ganja, manakala, 140 daripada 256 kenderaan perdagangan diambil tindakan dan 158 notis telah dikeluarkan.

Mengulas lanjut, Zailani mengingatkan kepada semua pengusaha pengangkutan dan juga pemandu kenderaan terutamanya kenderaan perdagangan supaya sentiasa mematuhi pemeriksaan berkala di Puspakom.
“Jabatan ini tidak akan berkompromi terhadap sebarang kesalahan terutamanya kegagalan melaksanakan aktiviti penyelenggaraan harian sebagaimana digariskan dalam Tataamalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP).
“Kegagalan mematuhinya akan diambil tindakan penyitaan dibawah Seksyen 64 Akta Pengangkutan Jalan (APJ) 1987 (Akta 333) dan Akta Pengangkutan Awam Darat 2010,” katanya. -KOSMO! ONLINE


JIM bagi kerjasama penuh isu pegawai ditengking
Oleh MOHD RIDZAUDDIN ROSLAN

8 Ogos 2022, 6:06 pm
SEPANG- Jabatan Imigresen (JIM) akan memberikan kerjasama penuh kepada jawatankuasa khas berperanan menyiasat isu dakwaan seorang pegawai tertinggi kerajaan mengeluarkan kata-kata kasar terhadap pegawainya baru-baru ini.
Ketua Pengarah Imigresen, Datuk Seri Khairul Dzaimee Daud berkata, ketika ini, pihaknya tidak mahu mengeluarkan sebarang komen berhubung isu itu, namun akan memberikan kerjasama penuh kepada jawatankuasa khas terbabit.
“Kami tidak boleh komen, jawatankuasa siasatan khas telah ditubuhkan dan JIM akan beri kerjasama penuh sepenuhnya kepada jawatankuasa yang telah ditubuhkan,” katanya kepada pemberita ketika ditemui di Lapangan Terbang Antarabangsa Kuala Lumpur (KLIA) di sini tadi.
Sementara itu, ketika ditanya sama ada beliau ada menghadiri sebarang mesyuarat bersama jawatankuasa khas itu, Khairul Dzaimee bagaimanapun enggan memberikan sebarang komen.
Sabtu lalu, Perdana Menteri, Datuk Seri Ismail Sabri Yaakob menjelaskan, Jemaah Menteri bersetuju menubuhkan jawatankuasa khas bagi menyiasat dakwaan Ketua Pengarah Perkhidmatan Awam (KPPA), Datuk Seri Shafiq Abdullah mengeluarkan kata-kata kesat terhadap pegawai imigresen baru-baru ini.
Antara yang menyertai jawatankuasa khas itu termasuklah Peguam Negara, Tan Sri Idrus Harun selain Ketua Polis Negara, Tan Sri Acryl Sani Abdullah Sani; Ketua Audit Negara, Datuk Seri Nik Azman Nik Abdul Majid dan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam  Baki. -KOSMO! ONLINE


Akaun Telegram Ismail Sabri pula kena godam
Oleh MOHD RIDZAUDDIN ROSLAN

8 Ogos 2022, 5:21 pm
PUTRAJAYA- Perdana Menteri, Datuk Seri Ismail Sabri Yaakob meminta orang ramai untuk mengabaikan sebarang mesej dibuat beliau menerusi aplikasi Telegram berikutan ia telah digodam oleh pihak tidak bertanggungjawab.
Susulan itu, Perdana Menteri turut meminta orang ramai untuk melaporkan hal berkenaan kepada pihak berkuasa sekiranya menerima mesej daripada akaun Telegram itu.
“Akaun Telegram peribadi saya telah digodam oleh individu tidak bertanggungjawab. Mohon laporkan kepada pihak berkuasa dan abaikan sebarang mesej yang diterima daripada akaun berkenaan,”tulisnya ringkas menerusi hantaran di Twitter sebentar tadi.
Sebelum ini, beberapa pemimpin politik termasuk Presiden UMNO, Datuk Seri Dr. Ahmad Zahid Hamidi turut berdepan situasi sama apabila digodam pihak tidak bertanggungjawab yang meminta wang menerusi aplikasi Telegram.
Selain itu, Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar juga pernah membuat laporan polis berhubung isu akaun digodam pihak tidak bertanggungjawab.
Menurut kenyataan yang dikeluarkan pejabatnya, laporan kepada Suruhanjaya Komunikasi dan Multimedia (SKMM) turut dibuat untuk siasatan lanjut.

“Akaun Telegram Datuk Seri Wan Junaidi Tuanku Jaafar telah digodam dan disalah gunakan oleh individu yang tidak bertanggungjawab.
“Sekiranya pindahan wang telah dibuat, mohon dilaporkan segera kepada PDRM dan SKMM untuk siasatan selanjutnya,” katanya. -KOSMO! ONLINE


Lima sekeluarga jadi sindiket edar syabu tumpas
Oleh SITI NUR MAS ERAH AMRAN

8 Ogos 2022, 6:17 pm
SEBERANG PERAI – Sindiket pengedaran dadah jenis syabu melalui syarikat penghantaran yang didalangi lima sekeluarga dan seorang wanita tumpas selepas ditahan polis dalam empat serbuan berasingan di daerah Barat Daya dan Seberang Perai Utara pada 4 Ogos lalu.
Ketua Polis Daerah Seberang Perai Utara (SPU), Asisten Komisioner Mohd Radzi Ahmad berkata, dalam operasi yang dijalankan Jabatan Siasatan Jenayah Narkotik (JSJN) Pulau Pinang bermula pukul 2.30 petang sehingga 11.30 malam itu, polis turut merampas 14.1 kilogram dadah jenis syabu dan serbuk methylenedioxy-methamphetamine (MDMA) bernilai RM694,412.
“Dalam serbuan pertama, ketua sindiket dan kekasihnya yang masing-masing berusia 36 dan 32 tahun ditahan di hadapan sebuah premis di Bayan Lepas.
“Ekoran penahanan itu, polis menyerbu rumah keluarga dan menahan ibu, bapa, adik lelaki dan adik ipar ketua sindiket di Taman Bagan pada pukul 4.30 petang,” katanya pada sidang akhbar di ibu Pejabat Polis Daerah SPU di sini petang tadi.
Mengulas lanjut, beliau berkata, serbuan ketiga dilakukan di sebuah syarikat penghantaran di Bayan Lepas kira-kira pukul 4.30 petang.
“Modus operandi yang digunakan sindiket ini adalah menyembunyikan dadah jenis syabu di dalam acuan simen. Hasil risikan turut mendapati aktiviti pengedaran dadah ini aktif sejak Jun lalu untuk pasaran tempatan dan luar negara.

“Selain itu, serbuk MDMA berperisa limau yang diedarkan untuk pasaran tempatan dipercayai dijual ke pusat-pusat hiburan dengan harga antara RM150 sehingga RM180 sepaket,” katanya.
Ujarnya lagi, polis turut merampas sebuah kenderaan dan wang tunai berjumlah RM1,500 menjadikan nilai keseluruhan rampasan bernilai RM718,912.-KOSMO! ONLINE


Polis tahan lima individu kes curi peti besi
Oleh ASLIZA MUSA

8 Ogos 2022, 5:33 pm
GERIK – Polis menahan lima individu termasuk seorang lelaki kerana disyaki terlibat dalam kes kecurian sebuah peti besi membabitkan kerugian RM37,000 di sebuah rumah di sini minggu lalu.
Kesemua suspek berusia lingkungan 21 hingga 31 tahun itu ditahan Khamis lalu dalam tangkapan berasingan di sekitar Gerik.
Ketua Polis Daerah Gerik, Superintendan Zulkifli Mahmood berkata, tangkapan itu dilakukan susulan laporan polis dibuat seorang lelaki warga emas berusia 70-an berkaitan kehilangan peti besi miliknya yang disyaki dicuri kenalannya.
Katanya, bertindak atas laporan itu, Bahagian Siasatan Jenayah, Ibu Pejabat Polis Daerah (IPD) Gerik telah berjaya memberkas dua suspek wanita di sini yang kemudiannya membawa kepada tangkapan tiga suspek lain.
“Hasil daripada tangkapan itu berjaya menemukan beberapa barang kes di sekitar Gerik dan Pengkalan Hulu termasuk wang tunai, barangan kemas, kad mesin pengeluaran wang automatik (ATM) dan telefon bimbit yang dipercayai dibeli oleh suspek menggunakan wang curi,” katanya dalam sidang akhbar di IPD Gerik di sini hari ini.
Menurut beliau, berdasarkan siasatan awal, kesemua suspek baru pertama kali melakukan jenayah tersebut dan mereka juga dipercayai mengenali mangsa.

Katanya, semakan mendapati hanya seorang daripada suspek mempunyai rekod lampau bersabit kes dadah. – KOSMO! ONLINE


Henti operasi tunda kereta di MAHA
Oleh SITI A'ISYAH SUKAIMI

8 Ogos 2022, 6:11 pm
SERDANG – Kementerian Pertanian dan Industri Makanan (MAFI) telah mengarahkan pengurusan acara Pameran Pertanian, Hortikultur dan Agropelancongan Malaysia (MAHA) 2022 menghentikan semua operasi tunda kereta di Taman Ekspo Pertanian Malaysia Serdang (MAEPS) sepanjang penganjurannya berkuat kuasa serta-merta.
MAFI dalam kenyataannya memaklumkan, bagi petugas media, mulai hari ini mereka hanya perlu menunjukkan pas media kepada petugas atau pengawal pintu masuk MAEPS untuk ke parkir yang dikhaskan di belakang Dewan A, MAEPS.
“Bagi kenderaan awam pula perlu diletakkan di tempat yang disediakan bagi mengelakkan sebarang kesulitan kepada pengguna jalan raya dan menyebabkan kesesakan.
“Sebanyak 5,000 lot parkir kereta disediakan di Laman Tiba 1 dan 3,500 lot parkir di Laman Tiba 2 disediakan bagi kemudahan pengunjung,” katanya hari ini.
Kenyataan tersebut susulan operasi tunda kereta dan disaman RM100 tanpa notis, dilaporkan sebuah portal semalam.
Dalam pada itu, MAFI menjelaskan, operasi tunda kereta dibuat bagi memastikan aliran trafik dan lalu lintas berjalan lancar dan efisien.

Ia sekali gus membantu kelancaran sistem parkir di dalam MAEPS dan mengelakkan menjadi sesak ekoran terdapat kenderaan lain yang menghalang.
“Sehubungan itu, pengunjung dinasihatkan untuk meletakkan kenderaan di tempat disediakan bagi mengelakkan sebarang kesulitan kepada pengguna jalan raya dan menyebabkan kesesakan.
“Pihak MAFI akan sentiasa memastikan kemudahan, keselesaan dan keselamatan pengunjung dan petugas media diberi perhatian sepanjang penganjuran MAHA 2022,” katanya.
Ujarnya lagi, sejak hari pertama sehingga semalam, seramai 404,000 pengunjung direkodkan mengunjungi MAHA. -KOSMO! ONLINE


Yakin aturan Allah, jangan hanyut – Mizz Nina
Oleh NUR EMIRA SAIZALI

8 Ogos 2022, 5:21 pm
PETALING JAYA – “Hidup perlu diteruskan. Kita mesti tawakal dan meletak keyakinan sepenuhnya dengan setiap aturan-Nya.”
Itu antara butiran perkongsian, aktivis kemanusiaan Mizz Nina yang sekali lagi menarik perhatian ramai.
Sejak mengumumkan perceraian dengan vokalis kumpulan Hujan, Noh Salleh pada minggu lalu, nama bekas penyanyi, Mizz Nina masih menjadi bualan hangat.
Terbaharu, wanita yang pernah popular menerusi lagu What You Waiting For itu menerusi satu hantaran Instagram mengakui tidak mampu membalas semua kasih sayang dan doa orang ramai buatnya.
Dalam hantaran sama, pemilik nama penuh Shazrina Azman, 42, itu, memberitahu turut mengambil sedikit kesempatan untuk keluar bersiar-siar sekitar ibu negara bersama anaknya, Musa.
“Alhamdulillah, masih berpeluang untuk keluar sebentar, menghirup udara segar serta sinaran matahari bersama Musa dan sahabat.

“Alhamdulillah atas doa, semangat dan sokongan. Semoga Allah membalas serta mengurniakan anda dengan lebih banyak kasih-sayang, belas-kasihan, barakah, perlindungan dan kejayaan dunia serta akhirat.
“Semoga Tuhan mengampunkan kita semua dan menjadikan saya lebih baik daripada doa anda semua,” katanya.
Sementara itu, dia turut berkongsi pesanan daripada salah seorang gurunya iaitu agar sentiasa bertawakal kepada Allah untuk setiap perkara yang terjadi dalam kehidupan.
“Hidup perlu diteruskan. Kita mesti tawakal dan meletak keyakinan sepenuhnya dengan setiap aturan-Nya.
“Walau apa pun yang terjadi dalam hidup, Dia tahu mengenainya dan akan memberikan yang terbaik kepada anda.
“Kita hanya perlu melakukan yang terbaik dan tidak tenggelam dalam rasa duka masa lalu atau ketakutan sehingga menjadikan kita kurang produktif.
“Perkara tersebut merupakan salah satu ketakutan besar buat saya iaitu tidak menggunakan masa yang Allah beri untuk kebaikan dan hanyut dalam emosi negatif,” ujarnya panjang lebar.
Pada akhir perkongsian sama, dia turut berkongsi sepotong doa yang boleh membantu melegakan rasa ketakutan dan stres.
Terdahulu, Nina dan Noh menggemparkan industri seni tanah air apabila mengumumkan berita perceraian mereka menerusi satu hantaran Instagram pada 4 Ogos lalu.
Pasangan berkenaan dikatakan sudah bercerai dalam satu prosedur di Mahkamah Rendah Syariah Daerah Gombak Timur pada 3 Ogos lalu.
Difahamkan juga, mereka telah memfailkan perceraian pada 14 Jun lalu di mahkamah sama.
Pada 13 Julai lalu, Noh juga pernah menyangkal dakwaan perkahwinannya bersama Nina berdepan masalah.
Sekadar info, pasangan itu mendirikan rumah tangga pada 2 Julai 2011 namun tidak dikurniakan cahaya mata.
Sekitar April lalu, pasangan itu memperkenalkan Musa sebagai anak angkat bagi menyerikan rumah tangga mereka. -KOSMO! ONLINE


Pesawat latihan tersasar ketika mendarat di Langkawi
Oleh MOHD. HUSNI MOHD. NOOR

8 Ogos 2022, 4:03 pm
PUTRAJAYA – Pihak Berkuasa Penerbangan Awam Malaysia (CAAM) mengesahkan sebuah pesawat latihan tersasar keluar dari landasan ketika mendarat di Lapangan Terbang Antarabangsa Langkawi, Kedah pagi tadi.
Ketua Pegawai Eksekutifnya, Datuk Chester Voo berkata, insiden yang dilaporkan berlaku pukul 11.01 pagi itu membabitkan pesawat jenis Diamond DA-42D, 9M-HMY yang dikendalikan oleh HM Aerospace Sdn. Bhd. (HMA).
Beliau berkata, pesawat berkenaan dikatakan telah hilang kawalan ketika pendaratan dan tersasar keluar dari landasan.
“Bagaimanapun, kedua-dua juruterbang tidak mengalami sebarang kecederaan dan sedang menunggu pemeriksaan perubatan.
“Pesawat telah dialihkan pada pukul 12.05 tengah hari tadi dan landasan dibuka semula pada pukul 12.20 tengah hari selepas pemeriksaaan penuh landasan dilakukan,” katanya menerusi kenyataan akhbar hari ini.
Katanya, siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan Malaysia mengikut Bahagian XXVI Peraturan-Peraturan Penerbangan Awam 2016.

Chester berkata, sebagai salah satu usaha CAAM ke arah mempromosikan keselamatan penerbangan, kesemua Pengurus dan Ketua Pegawai Eksekutif daripada organisasi-organisasi latihan penerbangan akan dipanggil untuk taklimat keselamatan.
Menurutnya, kesemua aspek keselamatan pesawat dalam ekosistem organisasi latihan penerbangan akan dikaji semula untuk penambahbaikan bagi meningkatkan lagi tahap piawaian keselamatan semua pihak dalam industri penerbangan,” katanya. -KOSMO! ONLINE


Sheeda kemalangan di Jempol, Myvi kemek
Oleh NOR AINNA HAMZAH

8 Ogos 2022, 5:05 pm
JEMPOL – Penyanyi dangdut, Sheeda, terbabit dalam kemalangan membabitkan dua buah kenderaan di Jalan Kampung Baru Air Hitam di sini semalam.
Ketua Polis Daerah Jempol, Superintendan Hoo Chang Hook berkata, kemalangan pada pukul 3.08 petang berlaku apabila sebuah kenderaan jenis Perodua Myvi dipandu Sheeda, 59, sedang bergerak dari Kampung Baru Air Hitam menuju ke Kuala Lumpur.
Menurutnya, sebaik tiba dilokasi kejadian, sebuah kereta jenis Proton Wira telah keluar dari arah simpang sebelah kiri lalu merempuh pintu penumpang hadapan Myvi dipandu Sheeda.
“Kemalangan itu menyebabkan pemandu Proton Wira iaitu lelaki berumur 25 tahun telah mengalami kecederaan sakit di dada manakala Sheeda tidak cedera.
“Siasatan lanjut masih dijalankan,” katanya dalam satu kenyataan hari ini.
Dalam pada itu, Chang Hook menasihati kepada semua pengguna jalanraya agar berhati-hati dan tidak mengamalkan sikap terburu-buru dalam pemanduan agar kemalangan seperti ini dapat dielakkan. – KOSMO! ONLINE.


Mahkamah: Ahmad Zahid gagal dapat injunksi interim terhadap Muhyiddin
Oleh NUZULSHAM SHAMSUDDIN

8 Ogos 2022, 4:37 pm
KUALA LUMPUR – Bekas Timbalan Perdana Menteri, Datuk Seri Ahmad Zahid Hamidi gagal dalam permohonannya untuk mendapatkan perintah injunksi interim bagi menghalang Tan Sri Muhyiddin Yassin daripada mengeluarkan sebarang kenyataan berhubung dakwaan meminta bantuan untuk menyelesaikan atau menangguhkan perbicaraan kes jenayahnya.
Hakim Mahkamah Tinggi Datuk Rozana Ali Yusof membuat keputusan itu selepas menolak permohonan Ahmad Zahid untuk mendapatkan perintah injunksi interim tersebut.
Peguam Shahrul Fazli Kamarulzaman yang mewakili Presiden UMNO itu ketika dihubungi media berkata mahkamah menolak permohonan atas alasan isu yang dibangkitkan seperti sama ada kenyataan Muhyiddin (defendan) berunsur fitnah atau tidak mesti diputuskan dalam perbicaraan.
Justeru mahkamah telah menetapkan 3 Oktober ini untuk pengurusan kes.
“Selepas mendengar hujahan pihak-pihak, Mahkamah menolak permohonan injunksi tersebuat atas alasan isu-isu yang ditimbulkan merupakan perkara-perkara yang lebih wajar didengar dan diputuskan melalui perbicaraan.
“Antara isu yang yang dibangkitkan adalah sama ada kenyataan yang dibuat defendan (Muhyiddin) adalah fitnah atau sebaliknya. Mahkamah menolak permohonan injunksi tersebut dengan kos RM5,000,”katanya.- KOSMO! ONLINE


Hujan lebat di Kelantan, Johor petang ini
Oleh HARRITH HISHAM

8 Ogos 2022, 4:55 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di Kelantan dan Johor pada petang ini.
MetMalaysia dalam kenyataan berkata, amaran tersebut melibatkan Pasir Mas, Jeli, Tanah Merah, Machang dan Kuala Krai di Kelantan.
Bagi di sebelah selatan, amaran cuaca buruk hanya dikeluarkan di dua kawasan iaitu Mersing dan Kota Tinggi di Johor.
“Keadaan cuaca buruk itu dijangkakan berlarutan sehingga awal malam ini,” katanya di sini hari ini.
MetMalaysia berkata, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Mahkamah: Serah RM19 juta, dakwa diugut Gnanaraja
Oleh NORLIZAH ABAS

8 Ogos 2022, 4:17 pm
KUALA LUMPUR – Saksi utama kes rasuah Lim Guan Eng memberitahu Mahkamah Sesyen di sini hari ini, beliau menyerahkan wang RM19 juta kepada seorang `kaki tipu’ selepas diugut oleh ahli perniagaan itu berhubung pendakwaan kes pengubahan wang haram.
Datuk Zarul Ahmad Mohd. Zulkifli, 62, berkata, ugutan itu dibuat oleh seorang ahli perniagaan, G. Gnanaraja melalui aplikasi WhatsApp selain mendakwa beliau mengetahui nama dan nombor kad pengenalannya.
Ketika ditanya oleh peguam Gobind Singh Deo yang mewakili Guan Eng, saksi pendakwaan ke-23 itu mengaku kes pengubahan wang haram tersebut memberi kesan kepada syarikatnya.
Zarul Ahmad ketika itu merupakan Pengarah Consortium Zenith Beijing Urban Construction Group Sdn. Bhd. (CZBUCG) yang dilantik melaksanakan projek terowong dasar laut dan jalan utama di Pulau Pinang.
Gobind: Itu sebab kamu membayar RM19 juta kepadanya?
Zarul: Saya tidak setuju kerana puncanya lebih daripada itu.
Gobind: Saya cadangkan, itu adalah satu-satunya sebab yang membuatkan kamu menyerahkan wang tersebut.
Zarul: Tidak setuju.

Pada sesi soal balas, Zarul Ahmad turut menyatakan, beliau kemudian membuat aduan kepada Suruhanjaya Pencegahan Rasuah Malaysia (SPRM) dengan mendakwa Gnanaraja menipunya.
Ujarnya, beliau membuat aduan selepas dibebaskan daripada tahanan SPRM sekitar Januari 2018 dan selanjutnya memberi kenyataan kepada agensi itu.
Menurut Zarul Ahmad, ketika kenyataannya dirakam, beliau dirujuk oleh pegawai SPRM perbualan WhatsApp di antaranya dengan Gnanaraja yang diambil daripada telefon bimbit ahli perniagaan tersebut.
Menjawab soalan Gobind, saksi mengaku beliau diminta oleh pegawai perakam mengesahkan perbualan itu yang berlaku di antara Mei 2017 dan Januari 2018.
Dalam keterangannya, Zarul Ahmad tidak mengetahui sama ada perbualan yang ditukar dalam bentuk kenyataan itu kemudian dikemukakan kepada pihak pendakwaan.
Pada peringkat itu, Gobind meminta kepastian daripada pihak pendakwaan sama ada perbualan WhatsApp itu telah diubah menjadi kenyataan.
Bagaimanapun, Hakim Azura Alwi mencelah dengan menyatakan, permohonan pihak pendakwaan itu merupakan dua perkara berbeza.
Timbalan Pendakwa Raya Datuk Wan Shaharuddin Wan Ladin bagaimanapun menjelaskan, pada awalnya peguam memohon agar telefon milik Gnanaraja dibuka di hadapan mahkamah.
“Minggu lepas mereka minta saya periksa ada `print out’ atau tidak, saya kata saya belum periksa lagi namun apa yang saya dengar dari pegawai penyiasat (kes itu), kertas siasatan telah dilupuskan kerana kes dah lama,” ujarnya.
Menurut Wan Saharuddin, pihak pembelaan perlu mengemukakan permohonan mengikut Seksyen 51 Kanun Tatacara Jenayah.
Minggu lalu, Gobind membuat permohonan lisan agar butiran perbualan melalui WhatsApp melibatkan Zarul Ahmad dan Gnanaraja dalam tempoh di antara Julai 2017 dan Januari 2018, dikemukakan kepada mahkamah.
Perbicaraan bersambung esok. – KOSMO! ONLINE


Mahkamah: Shahrir beli Honda Civic Hybrid  ‘lump sum’ guna cek
Oleh NUZULSHAM SHAMSUDDIN

8 Ogos 2022, 4:04 pm
KUALA LUMPUR – Seorang kakitangan sebuah syarikat penjualan kereta memberitahu, bekas Pengerusi Felda Tan Sri Shahrir Ab. Samad membuat bayaran penuh bagi pembelian sebuah kereta jenis Honda Civic Hybrid berjumlah RM118,485 menggunakan sekeping cek sembilan tahun lalu.
Rozana Khalid, 43, yang merupakan Eksekutif Akaun di Sutera Auto Sdn. Bhd. Johor Bahru berkata beliau terlibat dalam proses penutupan akaun bagi pembelian kenderaan Honda Civic Hybrid berwarna putih yang dibeli oleh pembeli iaitu Shahrir.
“Saya merujuk kepada resit bayaran Sutera Auto Sdn. Bhd. atas nama Shahrir berjumlah RM118,485. bertarikh 26 Disember 2013. Saya sahkan ini invois kenderaan atas nama Shahrir dan dokumen ini disediakan oleh Nurrul Hafizah Md. Roslan (Eksekutif Pentadbiran). Invois kenderaan ini disediakan selepas urusan pembayaran dan pendaftaran kenderaan telah selesai dibuat.
“Saya sahkan ini Perakuan Pendaftaran atas nama Shahrir bahawa ini adalah dokumen Perakuan Pendaftaran Kenderaan atau lebih dikenali sebagai geran yang didaftarkan atas nama Shahrir dan dikeluarkan oleh Jabatan Pengangkutan Jalan (JPJ) Johor Bahru,” kata saksi pendakwaan ketujuh itu ketika membaca pernyataan saksinya.
Semasa pemeriksaan utama oleh Timbalan Pendakwa Raya Rasyidah Murni Azmi berhubung maksud pembayaran tunai, Rozana berkata terdapat tiga cara pembayaran tunai iaitu wang tunai, kad kredit dan cek.
Bagaimanapun, saksi itu berkata kebarangkalian untuk seseorang itu membeli kereta secara tunai hanya satu atau dua peratus.

“Kebiasaannya (membeli kereta) akan membuat loan (pinjaman) bank. Sebagai contoh daripada 50 unit kereta terjual mungkin dua atau tiga akan membeli secara tunai dan pembayaran itu sama ada itu wang tunai atau kad kredit,” katanya yang berkhidmat 13 tahun di syarikat itu.
Sementara itu ketika ditanya peguam Datuk Syed Faisal Al-Edros Syed Abdullah Al-Edros, yang mewakili Shahrir ada atau tidak pihak Lembaga Hasil Dalam Negeri (LHDN) memanggilnya untuk merakam percakapan selain menyerahkan sebarang dokumen berkaitan dengan kenderaan itu (Honda Civic) saksi itu menjawab ‘tidak’.
Terdahulu saksi pendakwaan keenam Nurrul Hafizah, 40, yang merupakan eksekutif pentadbiran di tempat penjualan kereta sama ketika membaca pernyataan saksinya berkata, beliau telah menyediakan invois (pembelian kereta) selepas dimaklumkan bahawa urusan pembayaran serta pendaftaran kenderaan itu (Honda Civic) dengan JPJ telah selesai selain telah menerima fail pembelian.
Perbicaraan di hadapan Hakim Mahkamah Tinggi Datuk Muhammad Jamil Hussin bersambung lagi esok.- KOSMO! ONLINE


Batal niat terjun jambatan lepas terkenang isteri mengandung, anak kecil
Oleh ROHANA MOHD. NAWI

8 Ogos 2022, 3:59 pm
KOTA BHARU – Seorang lelaki melupakan niat untuk terjun dari Jambatan Sultan Yahya Petra di sini malam tadi selepas dipujuk oleh anggota bomba yang menyuruhnya memikirkan nasib isteri yang sedang mengandung dan seorang anak yang masih kecil sekiranya dia sudah tiada.
Lelaki yang berusia 27 tahun itu dipercayai berada di atas pagar jambatan tersebut bermula pukul 8 malam selepas dipercayai mengalami masalah rumah tangga dengan isterinya.
Komander Operasi Balai Bomba dan Penyelemat Darulnaim, Tengku Marzuki Tuan Mat berkata, orang awam yang melihat tindakan lelaki itu tidak jauh dari lokasi kereta jenis Perodua Myvi dipandunya telah menghubungi pihak bomba dan polis.
Menurutnya, semasa tiba di lokasi kejadian, beliau sendiri cuba memujuk dan menghampiri lelaki terbabit, namun mangsa bertindak agresif ketika tangannya dipegang.
“Saya merayu agar dia berfikir panjang lebih-lebih lagi mengenangkan isterinya sedang mengandung dan anaknya yang masih kecil. Saya juga memaklumkan bahawa ramai yang sudah terkorban di Sungai Kelantan akibat terjun dari jambatan ini.
“Isteri lelaki itu turut hadir dan memujuknya, namun mangsa enggan menyerah malah memaklumkan wanita tersebut berbohong. Berdasarkan situasi itu, kemungkinan mereka berdua mempunyai masalah rumah tangga,” katanya ketika dihubungi Kosmo! hari ini.

Menurut Tengku Marzuki, selepas 10 minit dipujuk, lelaki terbabit akhirnya mengalah sebelum diserahkan kepada pihak polis untuk tindakan lanjut.
Sementara itu, Ketua Balai Bomba dan Penyelamat Balai Darul Naim, Ahmad Fakruddin Berahim berkata, pihaknya menerima panggilan kecemasan kira-kira pukul 10.20 malam dan bergegas ke tempat kejadian untuk menyelamatkan mangsa yang cuba terjun dari jambatan.
Katanya, anggota bomba menyediakan dua buah bot sebagai persediaan sekiranya mangsa terjun ke dalam Sungai Kelantan.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE.


Cikgu tuisyen mati disyaki bunuh diri
Oleh NOR AZIAH MAT NOH

8 Ogos 2022, 4:14 pm
SUBANG JAYA – Seorang guru tuisyen wanita yang merupakan pempengaruh TikTok dilaporkan mati disyaki membunuh diri di rumahnya di Jalan USJ11/4H, di sini, Sabtu lalu.
Ketua Polis Daerah Subang Jaya, Asisten Komisioner Abd. Khalid Othman berkata, mangsa ditemui oleh ahli keluarga sebelum dibawa ke hospital kira-kira pukul 11.51 malam dalam keadaan masih bernafas.
“Mangsa merupakan seorang guru tuisyen berusia 44 tahun itu telah meninggal dunia ketika dalam perjalanan ke hospital.
“Hasil siasatan awal mendapati mangsa pernah mengalami tekanan perasaan dan mendapatkan rawatan di sebuah klinik swasta sekitar Petaling Jaya,” katanya dalam satu kenyataan di sini hari ini.
Jelasnya, pemeriksaan di tempat kejadian dan fizikal mangsa mendapati tiada kesan berlaku sebarang unsur jenayah.
“Proses bedah siasat telah dijalankan di Pusat Perubatan Universiti Malaya (PPUM) dan kes diklasifikasikan sebagai mati mengejut (SDR).

“Setakat ini, tiada laporan yang dibuat oleh mangsa berhubung dakwaan gangguan buli siber,” ujarnya.
Terdahulu, tular di media sosial berhubung dakwaan mengatakan wanita itu membunuh diri dipercayai akibat menerima kecaman hebat di akaun TikTok milik mangsa, @sashikala1978.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE


Tular peniaga bancuh air balang guna air paip
Oleh KOSMO!

8 Ogos 2022, 4:47 pm
PETALING JAYA – Tindakan seorang peniaga yang menjual air balang dengan menggunakan air paip di sebuah Festival dipercayai di Kuching, Sarawak baru-baru ini menimbulkan kegusaran dalam kalangan orang ramai.
Ini kerana penggunaan air paip tanpa dimasak terlebih dahulu dikhuatiri akan memberi risiko kepada kesihatan.
Menerusi satu klip video di laman sosial monkeykingasia memaparkan tindakan tidak bertanggungjawab itu.
Berdasarkan video berdurasi lebih seminit itu, kelihatan peniaga terbabit pada mulanya meletakkan pewarna dan perisa minuman terlebih dahulu sebelum mencampurkannya bersama air paip.
Berikutan itu, rata-rata orang ramai ‘kembang tekak’ dan menyifatkannya sebagai tindakan yang tidak bertanggunjawab.
“Kejadian depan mata aku orang tu tadah air paip untuk aku punya air mangga. Aku terus boikot, sudahlah air buah caj mahal,” kata Hasan.

“Sebab itu saya tak minum air di luar, risau akan kebersihan. Tak kisah lah walaupun viral sekali pun,” seloroh Alif.
“Dah berapa kali dia terpijak paip tu, letak kat atas tong maka bercucuran bakteria jatuh ke dalam air,” luah Raja. – KOSMO! ONLINE


Jakim masih tunggu laporan audit JPV di Australia
Oleh AMREE AHMAD

8 Ogos 2022, 4:23 pm
PUTRAJAYA- Jabatan Kemajuan Islam Malaysia (Jakim) masih lagi menunggu laporan audit daripada Jabatan Perkhidmatan Veterinar (JPV) berhubung isu rumah sembelihan di Australia.
Ketua Pengarahnya, Datuk Hakimah Mohd. Yusoff berkata, setakat ini, pihaknya belum menerima sebarang laporan daripada agensi berkenaan untuk tindakan susulan.
“Proses pengauditan dilakukan terus oleh pihak JPV sendiri dan kami (Jakim) pun tengah menunggu laporan mereka untuk peringkat yang seterusnya.
“Insya-Allah, nanti saya akan ulas sebab pihak Jakim sendiri belum dapat sebarang laporan dan kita pun turut menunggu kerana difahamkan ia bukan proses yang mudah,” katanya kepada pemberita selepas hadir menyaksikan Mesyuarat Pemilihan Anggota Majlis Peguam Syarie Wilayah-Wilayah Persekutuan susulan penguatkuasaan Akta Profesion Guaman Syarie 2019 di sini hari ini.
Sebelum ini, Menteri di Jabatan Perdana (Hal Ehwal Agama), Datuk Idris Ahmad menjelaskan. Jakim akan menghantar pasukan melakukan pengesahan audit halal selepas loji sembelihan Thomas Food Industries (TFI) di Australia disahkan melanggar protokol halal dalam proses penyembelihannya.
Ketika ini terdapat sebanyak 84 badan pensijilan halal dari 46 negara yang telah memperoleh pengiktirafan Jakim untuk membolehkan dieksport ke Malaysia dengan mempunyai label halal sah.

Di Australia pula, difahamkan terdapat sejumlah 26 buah rumah sembelihan yang mendapat akreditasi sijil halal dengan dikeluarkan sendiri oleh pihak berkuasa Islam di negara berkenaan. – KOSMO! ONLINE


Komen memalukan, penerbit Gadis Jolobu The Movie saman YouTuber
Oleh MOHAMMAD SHAHEMY AZMI

8 Ogos 2022, 2:34 pm
PETALING JAYA – Penerbit filem Gadis Jolobu The Movie, Saraleana Nattaya Azmi bakal mengambil tindakan undang-undang terhadap seorang YouTuber apabila memuat naik komen mengundang kecaman dengan menyifatkan filem tersebut sebagai karya ‘infinity shit’ (sangat teruk).
Saraleana ketika dihubungi Kosmo! Online mengakui terguris dengan komen YouTuber terbabit dan menyifatkan tindakan tersebut sebagai percubaan menjatuhkan imej filem arahan CL Hor itu.
“YouTuber itu siapa? Apa kelayakan dan ilmu yang dia ada untuk mengkritik sesebuah filem? Bahasa yang dia gunakan bukan menggambarkan dirinya seorang yang pandai seperti pengkritik filem.
“Jadi saya dan CL Hor sudah berbincang dengan peguam untuk mengambil tindakan saman. Tunggu surat saman akan sampai tidak lama lagi,” katanya yang juga penerbit Eksekutif Zebra Studio.
Sebagai penerbit, Saraleana bagaimanapun terbuka dengan sebarang bentuk kritikan terhadap filem bergenre komedi romantik itu, namun biarlah menggunakan bahasa sesuai mengikut etika supaya tidak menyinggung perasaan mana-mana pihak.
“Sesiapa sahaja boleh menjadi pengkritik filem lebih-lebih lagi dengan adanya pelbagai platform media sosial seperti YouTube, Facebook dan TikTok.

“Namun, gunakanlah bahawa yang sesuai mengikut etika supaya tidak mengguris hati mana-mana pihak terutamanya penerbit yang telah mengeluarkan bajet berjuta-juta ringgit untuk menghasilkan sesebuah karya.
“Gadis Jolobu The Movie adalah filem pertama yang saya terbitkan. Saya ada lagi 11 buah filem. Sebagai penerbit wanita Melayu yang diberi modal dan kepercayaan oleh syarikat bukan Melayu untuk menghasilkan sebuah karya berbudaya, saya rasa malu dengan bahasa kasar yang digunakan YouTuber tersebut,” katanya.
Saraleana mengakui sebenarnya dia tidak kisah atau terasa hati dengan komen-komen negatif yang dilemparkan netizen dalam media sosial, sebab dia sendiri tidak mempunyai kuasa mengawal perkara itu.
Namun seboleh-bolehnya, Saraleana meminta orang ramai menggunakan bahasa yang sepatutnya selain tidak berniat untuk menjatuhkan seseorang sekali gus menyebar kebencian masyarakat terhadap sesebuah karya.
“Saya mungkin seorang penerbit baharu. Tapi saya bersyukur kerana masih mempunyai sokongan kuat dibelakang saya. Cuma apa yang membuatkan saya risau adalah terhadap penerbit baharu yang lain.
“Mungkin mereka akan takut untuk menerbitkan filem disebabkan kata-kata daripada seseorang yang mengaku dirinya pengkritik filem. Semangat penerbit filem baharu akan luntur apabila menjadi mangsa kritikan,” jelasnya.
Dalam pada itu, Saraleana menegaskan tetap akan mengambil tindakan undang-undang terhadap YouTuber tersebut kerana mahu mempertahankan hak selain memberi pengajaran supaya tidak sewenang-wenangnya cuba menjatuhkan semangat pengkarya lain.
“Saya tetap akan teruskan tindakan saman terhadapnya bukan untuk kepentingan saya seorang, tetapi untuk rakan-rakan penerbit filem lain supaya tidak diperlekehkan.
“Sebagai orang Malaysia, sepatutnya masyarakat memberi sokongan terhadap kerya anak tempatan. Namun apa yang berlaku adalah sebaliknya apabila filem daripada negara luar lebih dipandang tinggi dan dipuji-puji,” katanya.
Sebagai penerbit wanita, Saraleana turut menepis dakwaan sesetengah pihak apabila filem Gadis Jolobu The Movie mempunyai unsur menjatuhkan martabat wanita dan juga adat Minang seperti yang dikatakan oleh netizen yang menonton filem tersebut.
Kata Saraleana, mungkin ada beberapa bahagian dalam filem tersebut kurang disenangi penonton, sebagai contoh watak Jijah lakonan Ahirine yang tampil memakai seluar ketat ketika pulang ke kampung sehingga menjadi tumpuan orang lelaki.
“Babak itu sebenarnya mempunyai mesej yang hendak disampaikan. Itulah realiti sebenar bila seseorang wanita memakai seluar ketat, dia akan jadi tumpuan orang lelaki.
“Tapi Kalau penonton fahamkan betul-betul, pengajarannya untuk wanita yang masuk ke kampung, jagalah etika pemakaian supaya tidak menjadi tarikan kaum lelaki.
“Saya juga cuba tonjolkan sisi seorang wanita yang mampu mempertahankan diri apabila berada dalam bahaya. Sebenarnya banyak mesej-mesej positif yang boleh diambil jika menontonnya dengan hati terbuka,” katanya.
Filem Gadis Jolobu The Movie yang mula ditayangkan pada 4 Ogos lalu membariskan barisan pelakon hebat antaranya Datuk Hattan, Joey Daud, Khir Rahman dan pendatang baharu, Ahirine Ahirudin. – KOSMO! ONLINE
-HABIS


Suami, isteri aktif terlibat jenayah pecah rumah dicekup
Oleh ROHANA MOHD. NAWI

8 Ogos 2022, 3:17 pm
MACHANG – Sepasang suami isteri yang dipercayai aktif dalam kegiatan pecah rumah di sekitar daerah ini sejak dua bulan lalu dicekup dalam serbuan di sebuah rumah di Kampung Jebak, Jalan Machang, Jeram Pasir Puteh dekat sini, Khamis lalu.
Serbuan dijalankan kira-kira pukul 5.45 petang dan polis turut merampas pelbagai barangan dianggarkan mencecah RM100,000 disyaki hasil daripada kegiatan yang dilakukan oleh pasangan berusia 30-an itu.
Pemangku Ketua Polis Daerah Machang, Deputi Superintendan Mohd. Zahir Abdullah berkata, pasangan terbabit berasal dari Kota Bharu dan menjalankan kegiatan pecah rumah di kawasan terpencil sekitar Kampung Banggol Judah di sini.
Menurutnya, siasatan awal mendapati, mereka melakukan kegiatan itu antara pukul 1 hingga 3 pagi ketika kesemua mangsa sedang nyenyak tidur.
“Suspek dipercayai masuk ke rumah mangsa melalui tingkap sisip angin di dalam bilik atau bilik air sebelum bertindak melarikan barangan mangsa.
“Semakan turut mendapati, lelaki itu mempunyai sembilan rekod lampau berkait kes jenayah dan dadah. Selain itu, kedua-dua suspek juga positif dadah jenis methamphetamine,” katanya pada sidang akhbar di Ibu Pejabat Polis Daerah (IPD) Machang di sini hari ini.

Menurut Mohd. Zahir, polis turut merampas sebanyak 14 buah beg galas, 11 telefon bimbit, kad mesin pengeluaran wang automatik (ATM), pelbagai jenis barang kemas, wang tunai dan sebuah kereta jenis Proton Saga BLM dalam serbuan itu.
Katanya, selain itu, pihaknya menemui sebanyak tujuh keping surat pajak gadai bernilai RM50,000 yang dipercayai hasil daripada gadaian barang kemas dicuri dari rumah mangsa di kawasan Pasir Puteh.
“Dengan tertangkap pasangan terbabit, polis percaya dapat menyelesaikan sebanyak enam kes pecah rumah di daerah ini.
“Kita sedang mengesan kemungkinan ada individu lain yang terbabit dalam kegiatan itu. Setakat ini, pasangan terbabit mengaku hanya mereka berdua melakukan kegiatan itu,” katanya.
Tambah Mohd. Zahir, pasangan terbabit direman selama tujuh hari bermula Jumaat lalu dan kes disiasat mengikut Seksyen 457 Kanun Keseksaan. – KOSMO! ONLINE.


TLDM, APMM tingkatkan kebolehoperasian bersama
Oleh LUQMAN RIDHWAN MOHAMED NOR

8 Ogos 2022, 3:35 pm
LUMUT – Eksesais Samudera Perkasa Barat Siri 5/22 memberi penekanan terhadap aspek interoperability (kebolehoperasian) antara Tentera Laut Diraja Malaysia (TLDM) dan Agensi Penguatkuasaan Maritim Malaysia (APMM).
Timbalan Panglima Armada Barat, Laksamana Pertama Farizal Myeor berkata, justeru itu, eksesais yang bermula pada Ahad lalu hingga Jumaat ini bermatlamat meningkatkan kebolehoperasian kedua-duanya dalam melaksanakan operasi secara bersama ketika waktu aman mahupun konflik.
“Tema eksesais pada kali ini adalah berbeza berbanding sebelum ini kerana terdapat elemen peperangan asimetrik dan konvensional selain aspek navigasi serta ilmu kelautan, serta konsep mencari dan menyelamat (SAR) yang masih dikekalkan.
“Diharapkan, inisiatif ini dapat memperkukuhkan kesefahaman dan ketersediaan kedua-dua agensi melalui usahasama bersepadu bagi mematahkan tindakan unsur-unsur yang melanggar undang-undang atau menceroboh perairan negara,” katanya ketika berucap pada majlis pembukaan eksesais itu di KD Sri Indera Sakti, Pangkalan TLDM Lumut di sini hari ini.
Farizal berkata, kedua-dua agensi telah mempamerkan komitmen yang tinggi bagi menjayakan eksesais tersebut menerusi penglibatan aset-aset seperti KD Sri Indera Sakti, KD Laksamana Tan Pusmah dan pesawat Fennec TLDM.
Menurut beliau, antara aset dari APMM yang menyertai eskesais bertemakan Penguatkuasaan Undang-Undang Maritim, CARILAMAT dan Pengenalan Peperangan Di Laut itu pula adalah KM Bagan Datuk, KM Nyalau serta pesawat AW139.

Tambahnya, eksesais itu juga turut menyaksikan kehadiran aset-aset sokongan daripada kedua-dua agensi seperti Fast Combat Boat dan Pasukan Khas Laut (Paskal) TLDM serta Pasukan Tindakan Khas dan Penyelamat (STAR Team) APMM.
“TLDM dan APMM akan terus komited memanfaatkan peluang operasi bersama dalam usaha memacu ketersediaan aset dan kompetensi warga untuk melindungi dan mempertahankan kepentingan Zon Maritim Malaysia pada setiap masa,” katanya. – KOSMO! ONLINE.


17 motosikal disita, 706 saman dikeluarkan
Oleh ASLIZA MUSA

8 Ogos 2022, 3:02 pm
IPOH – Sebanyak 706 notis saman dikeluarkan Jabatan Pengangkutan Jalan (JPJ) Perak terhadap penunggang motosikal atas pelbagai kesalahan dalam tempoh lapan hari Op Lejang dilancarkan bermula Isnin lalu.
Timbalan Pengarah JPJ Perak, Ab. Aziz Awang Teh berkata, daripada jumlah itu, sebanyak 312 notis P22 dikeluarkan iaitu notis arah periksa selepas pemeriksaan dilakukan ke atas 661 motosikal.
“Antara kesalahan tertinggi direkodkan membabitkan tiada lesen memandu sebanyak 100 saman, lesen kenderaan motor (LKM) tamat tempoh (88) dan tiada perlindungan insurans (71).
“Sepanjang operasi ini, sebanyak 17 buah motosikal disita atas kesalahan ubah suai membabitkan ekzos sehingga mengeluarkan bunyi bising, tayar dan tiada cermin sisi,” katanya pada sidang akhbar di Pejabat JPJ Perak di sini hari ini.
Menurut beliau, Op Lejang yang bermula 1 Ogos lalu hingga 30 September ini diadakan antara lain bertujuan membanteras kegiatan lumba haram dan menunggang motosikal secara berbahaya.
Katanya, pelbagai langkah diambil JPJ Perak termasuk pemantauan dan penguatkuasaan dari semasa ke semasa di lebuh raya dan jalan Persekutuan serta negeri.

“JPJ Perak telah mempelbagaikan aktiviti penguatkuasaan yang disasarkan kepada penunggang motosikal dengan memberi fokus kepada pelbagai pemeriksaan termasuk LKM, lesen memandu dan insurans kenderaan.
“Bagi mereka yang terlibat dengan kegiatan lumba haram dan menunggang secara berbahaya, tindakan tegas boleh diambil termasuk menyita motosikal di bawah Seksyen 64, Akta Pengangkutan Jalan 1987,” katanya. – KOSMO! ONLINE


Mahkamah: Lelaki dituduh tetak jaga berdepan hukuman mati
Oleh OTHMAN YAHAYA

8 Ogos 2022, 3:07 pm
SUNGAI PETANI – Seorang lelaki yang melakukan kerja-kerja kampung berdepan hukuman mati selepas dihadapkan ke Mahkamah Majistret di sini hari ini atas pertuduhan membunuh seorang pengawal keselamatan pada Khamis lalu.
Tertuduh, R.Subramaniam, 41, pada semalam mengaku bersalah atas pertuduhan mendatangkan kecederaan parah ke atas mangsa, Ismail Ahmad, 58, di bawah Seksyen 326 Kanun Keseksaan di Mahkamah Sesyen di sini.
Pertuduhan pada hari ini kemudian dibuat di bawah Seksyen 302 Kanun Keseksaan kerana membunuh selepas pengawal keselamatan terbabit meninggal dunia semasa dirawat di Hospital Sultan Abdul Halim (HSAH) di sini pada petang semalam.
Bagaimanapun tiada pengakuan direkodkan daripada tertuduh dan dia hanya mengangguk faham sebaik pertuduhan terhadapnya itu dibacakan di hadapan Majistret Noor Fazlina Musa.
Mengikut pertuduhan, Subramaniam didakwa dengan sengaja menyebabkan kematian terhadap Ismail di kawasan pos pengawal di tapak projek perumahan Siera 4, Bukit Banyan di sini pada pukul 4.40 petang, 4 Ogos lalu.
Pendakwaan dikendalikan Timbalan Pendakwa Raya, S. Arthini manakala tertuduh tidak diwakili peguam. – KOSMO! ONLINE


Dua anggota bomba Terengganu dipecat kerana salah laku
Oleh TENGKU DANISH BAHRI TENGKU YUSOFF

8 Ogos 2022, 3:22 pm
KUALA NERUS – Dua anggota Jabatan Bomba dan Penyelamat Malaysia (JBPM) Terengganu telah dipecat tahun ini setelah didapati melakukan salah laku.
Pengarah JBPM Terengganu, Md. Hilman Abd. Rashid berkata, seramai tujuh anggota bomba lain pula sedang disiasat sebelum tindakan tatatertib diputuskan ibu pejabat.
“Antara kesalahan dilakukan ialah penyalahgunaan dadah dan tidak hadir bertugas.
“Kita juga telah mengesan perbuatan anggota yang disyaki melakuan penipuan surat akuan cuti sakit bagi membolehkannya tidak bertugas selama dua minggu,” katanya di sini hari ini.
Terdahulu beliau ditemui pada majlis Anugerah Perkhidmatan Cemerlang dan Perkhidmatan 30 tahun peringkat JBPM Terengganu.
Md. Hilman berkata, JPBM tidak akan berkompromi dengan mana-mana anggota atau pegawai yang melakukan jenayah dan mengabaikan disiplin.

Tegas beliau, tindakan buang kerja merupakan hukuman tatatertib tertinggi terpaksa diambil terhadap anggota dan pengawai terlibat demi integriti pasukan. – KOSMO! ONLINE


Wanita hamil haram tunjuk ‘baby bump’ termasuk imbasan bayi
Oleh HARRITH HISHAM

8 Ogos 2022, 3:58 pm
PETALING JAYA – Setiap wanita pasti teruja untuk berkongsi pengalaman dan momen ketika hamil termasuklah memuat naik mengenai kehamilan mereka di media sosial.
Bagaimanapun, menerusi perkongsian pendakwah selebriti, Aisyah Hijanah mendedahkan bahawa terdapat beberapa perkara yang diharamkan untuk wanita hamil berkongsi kepada masyarakat umum.
“Ada dua benda sebenarnya perempuan hamil tak boleh tunjuk. Pertama adalah baby bump. Kadang-kadang ada perempuan dah pakai baju longgar tapi sebab baby bump dia besar tetap akan nampak walaupun tidak memakai baju ketat.
“Itu tak mengapa. Tapi kalau baby bump memang nampak dan sengaja pakai ketat, itu tak boleh,” katanya menerusi satu klip video di laman sosialnya baru-baru ini.
Aisyah menjelaskan, wanita hamil juga dilarang daripada menunjukkan gambar imbasan bayi kepada orang lain.
“Gambar itu tidak boleh ditunjuk sebab zahirnya janin adalah yang tersembunyi. Bila kita tunjuk dekat orang, dia tak selari dengan maksud janin itu,” ujarnya. – KOSMO! ONLINE


Kerugian jenayah komersial meningkat 25 peratus
Oleh NORHAFIZAN ZULKIFLI

8 Ogos 2022, 3:48 pm
KUANTAN – Jumlah kerugian akibat jenayah komersial di negeri ini meningkat sebanyak 25.6 peratus kepada kira-kira RM31 juta dalam tempoh Januari hingga Julai tahun ini berbanding kira-kira RM25 juta dalam tempoh sama tahun lalu.
Ketua Polis Pahang, Datuk Seri Ramli Mohamed Yoosuf berkata, daripada jumlah kerugian sebanyak 588 kertas siasatan telah dibuka dengan kadar pertuduhan sebanyak 48.9 peratus.
Katanya, daripada 11 daerah di negeri ini, Kuantan merupakan penyumbang utama dalam pertuduhan tersebut iaitu sebanyak 235 kertas siasatan daripada 609 kertas siasatan telah dituduh.
“Kadar pertuduhan sebanyak 48.9 peratus adalah satu perkembangan yang baik dan dalam masa sama pelbagai usaha telah dilakukan sebagai langkah pencegahan termasuk penganjuran 108 aktiviti seperti ceramah, syarahan dan pameran melibatkan kehadiran 16,126 orang.
“Terdapat juga aktiviti pencegahan melalui siaran media yang dijalankan tahun ini yang mana aktiviti pencegahan ini akan sentiasa dibuat dari semasa ke semasa untuk memberi kesedaran kepada orang awam terhadap trend jenayah komersial terkini,”katanya dalam sidang akhbar di Ibu Pejabat polis Kontinjen (IPK) Pahang, di sini, hari ini.
Menurut Ramli, selain itu Jabatan Siasatan Jenayah Komersial (JSJK) Pahang juga melakukan penguatkuasaan bagi membanteras jenayah komersial secara dalam talian termasuk Op MULE Khas yang diadakan bermula 1 Januari sehingga 31 Julai lalu.

Jelasnya dalam op berkenaan JSJK pahang melepasi sasaran ditetapkan apabila melakukan 154 tangkapan berbanding sasaran 150 tangkapan.
“Daripada 154 tangkapan, 107 merupakan lelaki berusia 21 tahun hingga 64 tahun dan wanita seramai 47 orang berusia antara 22 tahun sehingga 61 tahun yang mana mereka terdiri daripada golongan penganggur, pekerja swasta dan peniaga yang didapati telah memberi, meminjam dan menjual akaun kepada pihak ketiga,”katanya.
Sementara itu Ramli memberitahu pada masa ini polis mengenalpasti modus operandi terbaru bagi memperdayakan mangsa dengan menawarkan perkhidmatan pembantu rumah melalui laman sosial Facebook.
Katanya, meskipun tiada laporan kes ini di Pahang setakat ini pihak polis sentiasa melakukan pemantauan dan orang ramai diminta berhati-hati dengan pelbagai taktik yang digunakan dalam aktiviti jenayah komersial ini. – KOSMO! ONLINE.


Kelantan tubuh jawatankuasa khas pantau aspek kebersihan
Oleh ROSLIZA MOHAMED

8 Ogos 2022, 3:28 pm
KOTA BHARU – Kerajaan negeri Kelantan akan menubuhkan jawatankuasa inspektorat bagi memantau aspek kebersihan terutamanya di sekitar kawasan bandar-bandar utama di negeri ini.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, pada peringkat awal, jawatankuasa itu akan beroperasi di kawasan pentadbiran Majlis Perbandaran Kota Bharu Bandar Raya Islam (MPKB-BRI).
Menurutnya, seramai 10 anggota penguat kuasa yang dilantik sebagai inspektorat akan memantau kawasan tersebut seperti penjagaan tong sampah dan kedai makan.
“Selain itu, jawatankuasa tersebut turut melibatkan pemantauan kebersihan mengenai aspek poster dan iklan pinjaman wang yang ditampal tanpa kebenaran di tiang lampu, bangunan dan kawasan perhentian bas,” katanya ketika ditemui pemberita selepas Majlis Pelancaran Zon Bersih Indah Ceria Sempena Jelajah Kelantanku Bersih di Bandar D’ Raja Al Muhammadi Kubang Kerian di sini hari ini.
Mengulas lanjut, menurut Izani, penubuhan jawatankuasa dijalankan di kawasan pentadbiran MKPB-BRI terlebih dahulu kerana ia menjadi tumpuan ramai malah ia turut menjadi lokasi jualan makanan.
Katanya, anggota penguat kuasa yang dilantik itu akan membantu dan melancarkan segala urusan berkaitan aspek kebersihan.

“Kita berharap premis yang menjual makanan mengutamakan kebersihan bagi mengelak dikenakan tindakan.
“Begitu juga dengan kebersihan pakaian dan tutur kata di premis perniagaan perlu dijaga untuk menjaga imej kepada masyarakat luar yang datang ke Kelantan,” katanya. – KOSMO! ONLINE.


Remaja putus kaki dihempap besi belum tahu ibu sudah tiada
Oleh TOREK SULONG

8 Ogos 2022, 3:42 pm
PASIR PUTEH – Seorang remaja lelaki yang putus kaki kiri selepas dihempap muatan besi dibawa sebuah treler di persimpangan lampu isyarat Kampung Dalam Kemunting di sini bulan lalu masih belum mengetahui ibunya sudah meninggal dunia meskipun sudah tiga minggu kejadian itu berlaku.
Datuknya, Abdul Hamid Md. Ali, 65, dia terpaksa merahsiakan kematian arwah Yusni Abdul Hamid,32, pada 14 Julai lalu daripada cucu, Mohamad Shahrul Rizal Mohd. Azizi, 12, yang sering bertanya mengenai keadaan ibunya.
Menurutnya, dia terpaksa berbuat demikian kerana tidak mahu emosi Mohamad Shahrul Rizal terganggu semasa menerima rawatan di Hospital Universiti Sains Malaysia (HUSM) Kubang Kerian ketika ini.
“Selepas mendengar nasihat doktor dan ahli keluarga terdekat, saya terpaksa merahsiakan kematian ibunya kerana dia memerlukan masa yang panjang untuk proses rawatan rapi di hospital.
“Saya akan memaklumkan perkara itu pada waktu yang sesuai apabila keadaan kaki kirinya yang sudah dipotong termasuk proses rawatan rahang dan gusinya selesai dijalankan.
“Buat masa ini, saya memberitahu ibunya kembali ke Pulau Pinang untuk bekerja di kilang tempat kerja lamanya selepas tempoh cuti tamat,” katanya ketika ditemui pemberita hari ini.

Terdahulu, Abdul Hamid menerima kunjungan Pengarah Pertubuhan Keselamatan Sosial (Perkeso) Kelantan, Nora Yaacob yang menyerahkan cek faedah pengurusan jenazah arwah Yusni sebanyak RM2,000 dan pencen penakat berjumlah RM480 sebulan kepada Mohamad Shahrul dan dua adiknya berusia 11 dan 6 tahun di rumahnya di Kampung Gong Kala di sini. -KOSMO! ONLINE.


Netizen ‘panas’ penjual wanita lakukan gangguan seksual terhadap pelancong
Oleh KOSMO!

9 Ogos 2022, 10:00 pm
JAKARTA – Sebuah klip video tular di media sosial Indonesia memaparkan seorang penjual wanita melakukan gangguan seksual terhadap seorang pelancong lelaki warga asing, lapor laman berita Suara.com.
Video itu dimuat naik dalam akaun Instagram @merindink.
Kelihatan beberapa penjual wanita yang petah berbicara menawarkan barang jualan mereka kepada seorang pelancong asing.
Walaupun tidak tahu berbahasa asing dengan baik, penjual-penjual itu tetap menawarkan barang mereka sehingga lelaki pelancong itu membelinya.
Salah seorang penjual bagaimanapun kelihatan mengganggu pelancong berkenaan. Dia bertanyakan mengenai saiz alat kelamin pelancong berkenaan.
“Kon*** gede,” kata wanita itu.

Di akhir kata-katanya, penjual itu tersenyum seolah-olah hanya bergurau manakala pelancong itu jelas tidak memahami percakapan wanita itu.
Klip video itu menimbulkan kecaman dalam kalangan netizen kerana wanita itu dikatakan melakukan gangguan seksual kepada pelancong berkenaan.
“Cuba kalau lelaki melakukannya kepada perempuan, macam mana agaknya reaksi orang ramai,” kata seorang netizen.
“Ingat anak suami kak,” komen netizen lain. -Agensi


Sabah terus cabar kedudukan JDT
Oleh MOHD. FITRIE MUHAMAD

9 Ogos 2022, 11:14 pm
PEMAIN berpengalaman terus memacu kemenangan Sabah dan kali ini giliran Baddrol Bakhtiar meledak gol kemenangan ketika menewaskan Sarawak United 1-0 di Stadium Likas, sebentar tadi.
Pada 31 Julai lalu, Amri Yahya pernah dinobatkan selaku wira The Rhinos ketika dua gol yang dihasilkannya memastikan kemenangan 2-1 ke atas Melaka United dan jaringan Baddrol kali ini sudah memadai untuk Sabah mengukuhkan kedudukan di tangga kedua Liga Super dengan 34 mata, dipisahkan satu mata berbanding Johor Darul Ta’zim (JDT) di tempat pertama.
Terdahulu, aksi di babak pertama berlangsung seimbang dan satu-satunya peluang terbaik hanya hadir pada minit ke-44 sebaliknya tandukan bintang import Sabah, Saddil Ramdani menuju tepat ke arah penjaga gol lawan, Tauffiq Ar Rasyid Johar.
Permainan lebih positif dipamerkan kedua-dua pasukan di babak kedua dengan Tauffiq sekali lagi menjadi tumpuan ketika melayangkan badannya untuk menepis keluar percubaan jarak jauh Amri pada minit ke-50.
Selang dua minit selepas itu, Uche Agba mencetuskan situasi kelam kabut dalam kotak penalti tuan rumah apabila berjaya melepasi kawalan penjaga gol Sabah, Khairul Fahmi Che Mat namun pertahanan Sabah begitu pantas menutup ruang.
Minit ke-62, penyokong tuan rumah akhirnya ceria apabila Baddrol memanfaatkan peluang terhidang selepas bijak menyambut hantaran daripada Saddil.

Di Stadium Majlis Bandaraya Petaling Jaya, Datuk Dollah Salleh membuktikan keputusan pihak pengurusan kelab untuk melantik dirinya sebagai pengendali sementara Sri Pahang adalah tepat ketika memastikan kemenangan 3-0 ke atas Petaling Jaya City.
Kedua-dua pasukan memulakan perlawanan dengan seimbang sebaliknya Sri Pahang lebih bernasib baik untuk memperoleh jaringan pembukaan menerusi Abdul Malik Mat Ariff pada minit ke-27.
Memasuki minit terakhir babak pertama, bintang import Tok Gajah, Steven Rodriguez terus pamer ketajamannya ketika meledak gol keempat peribadinya dalam saingan Liga Super sekaligus memastikan Sri Pahang memasuki bilik persalinan dengan kelebihan dua gol.
Disebalik usaha PJ City memburu gol pertama, minit ke-90, Manuel Hidalgo sekali lagi pamer magis apabila menoktahkan larian solonya dari tengah padang dengan rembatan deras untuk menghasilkan gol ketiga Tok Gajah. – KOSMO! ONLINE


Makan dari 7 pagi hingga 3 petang sahaja jika mahu berat badan turun
Oleh KOSMO!

9 Ogos 2022, 9:30 pm
WASHINGTON – Sebuah pasukan penyelidik antarabangsa mendapati mengehadkan waktu makan antara pukul 7 pagi hingga 3 petang mampu menurunkan berat badan dan tekanan darah manusia, lapor akhbar New York Post semalam.
Ujian klinikal yang dilakukan secara rawak ke atas 90 orang dewasa obes di Amerika Syarikat (AS) mendapati mereka yang makan dalam tempoh waktu tersebut turun kira-kira 2.3 kilogram (kg) berbanding kumpulan yang makan dalam tempoh lebih 12 jam.
Tekanan darah peserta kajian juga turun selama 14 minggu.
“Pemakanan terhad awal waktu (ETRE) mungkin merupakan rawatan yang berkesan untuk obesiti dan hipertensi.
“Ia juga baik untuk emosi kerana mengurangkan keletihan dan kemurungan. Mereka yang boleh bertahan mengamalkan ETRE kehilangan lebih banyak lemak dalam badan,” kata penulis kajian.
Kajian itu dijalankan pada Ogos 2018 hingga April 2020. Peserta kajian adalah orang dewasa obes berusia 25 hingga 75 tahun yang menerima rawatan penurunan berat badan. – Agensi


Liga Malaysia: Feichtenbeiner tidak lagi bimbing Selangor FC
Oleh MUHAMAD ARDIE PUTRA SUHAIMI

9 Ogos 2022, 10:26 pm
KETUA jurulatih import Selangor FC, Michael Feichtenbeiner telah bersetuju untuk melepaskan kerusi No. 1 pasukan bagi memberi tumpuan terhadap pembangunan bola sepak Gergasi Merah selaku pengarah sukan yang disandang sejak 2020.
Perkara tersebut disahkan oleh pihak pengurusan Selangor FC dalam satu kenyataan selepas mencapai persetujuan bersama dengan Feichtenbeiner.
Menurut kenyataan tersebut, pencarian ketua jurulatih baharu sedang giat dijalankan dan pengumuman lanjut sebaik sahaja segala penelitian telah dibuat.
“Buat masa ini, tugas pemangku ketua jurulatih digalas oleh pembantu ketua jurulatih, Nidzam Jamil yang diberi tangunggujawab mengemudi skuad utama Selangor bagi menghadapi baki saingan Liga Malaysia musim ini.
“Dalam masa yang sama, pihak pengurusan sedang melakukan proses pencarian ketua jurulatih baharu sedang giat dijalankan dengan pengumuman lanjut sebaik sahaja segala penelitian telah dibuat,” kata kenyataan tersebut.
Sementara itu, pihak pengurusan Gergasi Merah turut percaya Feichtenbeiner akan terus menjalankan tugas untuk menggilap bakat muda pasukan dengan lebih cemerlang seperti yang dilakukan sebelum ini.

“Projek pembangunan bola sepak Selangor yang dimulakan Feichtenbeiner sejak tahun 2020 telah melahirkan ramai pemain muda yang mewakili skuad utama Selangor FC dan skuad kebangsaan.
“Sehingga kini, seramai 19 pemain muda dari telah diserap ke skuad utama termasuk Mukhairi Ajmal, Sharul Nazeem, Hein Htet Aung, Alex Agyarkwa, Quentin Cheng dan ramai lagi.
“Malah, Selangor FC juga merupakan antara pasukan termuda dalam saingan Liga M dan pihak pengurusan percaya bahawa projek pembangunan ini wajar diteruskan demi kesinambungan masa depan kelab ini,” katanya.
Sebagai rekod, masa depan Feichteinbeiner sebelum ini menjadi persoalan selepas gagal memberikan prestasi yang diharapkan sejak membimbing pasukan utama awal tahun ini.
Nasib pengendali import dari Jerman itu bertambah malang apabila pasukan tesingkir pada aksi separuh akhir Piala FA selepas tewas kepada Terengganu FC (TFC) minggu lalu. – KOSMO! ONLINE


Piala AFC: Kedah disingkir kelab Indonesia
Oleh MUHAMAD ARDIE PUTRA SUHAIMI

9 Ogos 2022, 10:24 pm
PETALING JAYA – Rentak sumbang Kedah Darul Aman (KDA FC) berterusan selepas tersingkir pada peringkat separuh akhir zon ASEAN Piala AFC selepas tewas 1-2 kepada kelab Indonesia, PSM Makassar sebentar tadi.
Pada aksi di Stadium Kapten I Wayan Dipta, Bali itu, skuad Sang Kenari kendalian Aidil Sharin Sahak membariskan kesebelasan terbaik dengan jentera serangan diketuai Ronald Ngah Wanja dan Mehdi Al Mardi.
Namun, pasukan tuan rumah terlebih dahulu mendahului menerusi ledakan Yakob Sayuri berjaya menampan masuk bola hantaran Muhammad Rizky Pratama pada minit ke-31.
Bersambung pada babak kedua, skuad kendalian kendalian Bernardo Yavares melebarkan kelebihan hasil jaringan Yuran Fernandes yang menanduk masuk bola sepakan penjuru Muhammad Arfan pada minit ke-54.
Bagaimanapun, tuah memihak kepada KDA FC apabila Fernandes dilayangkan kad merah selepas menerima kad kuning kedua yang menyaksikan Makassar terpaksa beraksi dengan 10 pemain.
Gol yang dicari Sang Kenari akhirnya tiba apabila berjaya meraih jaringan saguhati jasil ledakan Fayadh Zulkifli pada minit ke-86 dengan keputusan 2-1 kekal sehingga tamat perlawanan.

Satu lagi kelab Liga Malaysia, Kuala Lumpur City (KL City) akan bertemu Viettel FC dalam satu lagi perlawanan separuh akhir zon ASEAN Piala AFC di Ho Chi Minh, Vietnam malam esok. – KOSMO ONLINE


Lori kontena terbalik punca jalan sesak 3.8km
Oleh KOSMO!

9 Ogos 2022, 9:33 pm
PETALING JAYA – Aliran trafik di Lebuh Raya Pantai Timur (LPT1) dilaporkan sesak sepanjang 3.8 kilometer (km) berpunca dari kemalangan melibatkan sebuah lori kontena yang terbalik sehingga menghalang lorong kiri dan kecemasan.
Menurut Twitter rasmi Lembaga Lebuh Raya Malaysia (LLM), kejadian tersebut berlaku di KM 75.9 arah barat selepas Plaza Tol Karak ke Bentong Timur lewat petang tadi.
Ekoran daripada kemalangan tersebut, keadaan jalan dilaporkan licin akibat tumpahan minyak dari lori kontena terbabit.
Bagaimanapun, kerja pembersihan sedang giat dijalankan oleh pasukan bomba dan pihak polis juga membantu mengawal kesesakan yang berlaku. – KOSMO! ONLINE


NSFC kutip tiga mata di laman sendiri
Oleh AFIFI HAFIZ MOHD NOR

9 Ogos 2022, 11:10 pm
SEREMBAN – Pasukan Negeri Sembilan FC (NSFC) berjaya mengutip tiga mata selepas menewaskan Penang FC 3-2 dalam perlawanan Liga Super di Stadium Tuanku Abdul Rahman, Paroi di sini malam tadi.
Penang FC mendahului perlawanan apabila berjaya menghasilkan gol pada minit ke-26 dijaringkan Lucas Espindola Da Silva.
Pada minit ke-34 NSFC menyamakan kedudukan melalui hantaran bola daripada Saiful Ridzuan Selamat dan dijaringkan oleh Mohamad Zamri Ramli.
Separuh masa pertama tamat dengan tambahan masa tiga minit.
Gol kedua NSFC berjaya dihasilkan pada minit ke-58 oleh Matheus Alves Leandro.
Penang FC menyamakan kedudukan pada minit ke-80 hasil sepakan Saravanan Thirumurugan.

Tidak mengambil masa lama cubaan NSFC untuk menjarakkan kedudukan berjaya apabila Herold Mark Goulon menjaringkan gol ketiga pada minit ke-84.
Perlawanan tamat dengan tambahan masa lima minit.
NSFC kekal berada di tangga ketiga Liga Super dengan mata terkumpul 29. – KOSMO! ONLINE


Penjaga stor ditahan disyaki ganggu kuliah subuh
Oleh NOR AZIAH MAT NOH

9 Ogos 2022, 9:22 pm
AMPANG – Seorang penjaga stor ditahan semalam kerana dipercayai mengganggu sesi kuliah subuh dalam kejadian di Surau Baitul Ehsan, di sini, awal pagi kelmarin.
Ketua Polis Daerah Ampang Jaya, Asisten Komisioner Mohamad Farouk Eshak berkata, pengerusi surau terbabit telah membuat laporan berhubung kejadian yang berlaku pada pukul 7.06 pagi itu.
“Semasa ceramah sedang berlangsung, seorang lelaki tempatan tidak dikenali bertindak menuju ke arah penceramah sebelum menarik mikrofon dan menjerit mendakwa kuliah itu terlalu bising dan mengganggunya.
“Tindakan lelaki tersebut tidak beradab dan telah mengganggu tempat ibadah dan jemaah surau yang lain,” katanya dalam satu kenyataan di sini hari ini.
Menurut Farouk, jemaah surau telah bertindak menghalang suspek dan meminta lelaki itu meninggalkan surau dengan cara baik.
“Susulan itu, polis telah menahan seorang lelaki tempatan berusia 34 tahun di jalan Ikan Emas Mesra, Ampang pada pukul 7 malam tadi.

“Suspek juga mempunyai dua rekod kesalahan dadah dan ugutan jenayah,” ujarnya.
Tambahnya, suspek telah direman selama empat hari sehingga 12 Ogos ini di bawah Seksyen 298 Kanun Keseksaan dan Seksyen 14 Akta Kesalahan Kecil 1956. – KOSMO! ONLINE


Liga Super: Aksi JDT-TFC umpama final
Oleh MOHAMAD FAIZAL HASHIM

9 Ogos 2022, 11:05 pm
JOHOR BAHRU – Pertembungan antara Johor Darul Ta’zim (JDT) menentang Terengganu FC malam esok umpama bayangan aksi final Piala FA tahun ini.
Tonggak pertahanan JDT, Shane Lowry percaya perlawanan Liga Super yang berlangsung di Stadium Sultan Mizan Zainal Abidin, Gong Badak itu akan menjanjikan aksi sengit dan Harimau Selatan berdepan tugas sukar untuk mengutip tiga mata.
Tambahnya, skuad Sang Penyu yang dibarisi pemain berbakat besar itu dilihat mampu menjejaskan rental kemenangan pasukan bagi misi mengukuhkan kedudukan di persada liga.
Bekas pemain Al Ahli FC yang mengemudi benteng pertahanan JDT itu bertekad untuk menutup ruang buat pasukan lawan daripada mencipta peluang dan melancarkan serangan bagi merobek gawang.
“Kami perlu bersedia menghadapi ancaman pemain import mereka, Tcheche (Kipre) dan Petrus (Shitembi) walaupun tidak pasti mereka akan diturunkan setelah dihimpit kecederaan ketika aksi separuh akhir Piala FA baru-baru ini.
“Kami juga harus berwaspada dengan kelicikan pemain sayap TFC iaitu Faisal Halim dan Faiz Nasir yang lincah membuat larian mengelirukan selain bijak menyusup masuk ke dalam kotak penalti. Kami tidak boleh leka selain sentiasa berwaspada daripada lakukan kesilapan,” katanya.

Katanya, skuad bimbingan Nafuzi Zain itu turut memiliki kelebihan beraksi di laman sendiri selain strategi menyerang mengasak benteng pertahanan lawan secara bertubi-tubi.
Bagaimanapun katanya, pengendali JDT, Hector Bidoglio mempunyai muslihat dan rahsia tersendiri untuk berhadapan dengan pasukan lawan esok.
Lowry juga optimis kesebelasan utama yang akan diturunkan mampu menterjemahkan strategi ampuh ketua jurulatih itu dalam usaha mengekalkan rekod tanpa kalah selepas mengharungi 13 perlawanan setakat ini.
“Saya percaya ketua jurulatih (Bidoglio) tahu akan kemampuan pasukan lawan dan apa pendekatan yang perlu diambil. Momentum kemenangan yang diraih sebelum ini turut menjadi kekuatan buat pemain untuk terus melakar kejayaan,” katanya. – KOSMO! ONLINE


Kes kanak-kanak mati lemas berita lama
Oleh ASLIZA MUSA

9 Ogos 2022, 10:21 pm
IPOH – Polis mengesahkan kejadian seorang kanak-kanak lelaki ditemukan mati lemas di Chemor yang tular sejak petang tadi adalah insiden yang berlaku tiga tahun lalu.
Pemangku Ketua Polis Perak, Datuk Azizi Mat Aris berkata, kejadian pada 4 Disember 2019 itu membabitkan kanak-kanak warga Myanmar berusia setahun lima bulan yang dijumpai lemas di Sungai Chemor berdekatan Jambatan Chemor dekat sini.
Katanya, ibu bapa mangsa telah pun ditangkap dan disiasat di bawah Seksyen 31(1)(a) Akta Kanak-kanak 2001 (pengabaian kanak-kanak).
“Pihak polis telah mengesan satu berita bergambar yang dikongsikan pemilik akaun laman sosial Facebook ‘orang kita press’ yang memetik daripada sumber updateinside.com bertajuk “mana mak ayah dia?”, polis cari waris, orang ramai jumpa budak lelaki didakwa mati lemas.
“Laporan yang mendapat perhatian umum itu merupakan kes lama yang berlaku pada tahun 2019 di mana ibu bapa kanak-kanak itu telah diambil tindakan di bawah Akta Kanak-kanak 2001,” katanya dalam satu kenyataan di sini hari ini.
Menurut beliau, orang ramai dinasihatkan agar tidak mengitar semula berita-berita lama dengan menularkan maklumat palsu di media sosial.

Sementara itu, perkongsian semula berita bergambar oleh laman portal berkenaan mengundang simpati netizen apabila dikatakan tragedi menimpa kanak-kanak itu akibat kecuaian.
Maklumat yang dikongsi itu juga menyatakan mangsa ditinggalkan dalam keadaan tidak sedarkan diri di atas guni dan tidak terurus kerana lampin pakai buangnya sudah dipenuhi dengan najis. – KOSMO! ONLINE


Wanita tembak mati kekasih di hadapan sami
Oleh KOSMO!

9 Ogos 2022, 8:30 pm
BANGKOK – Seorang wanita di Thailand mengaku bersalah menembak dan membunuh teman lelakinya di hadapan seorang sami kerana tidak tahan menjadi mangsa penderaan, lapor laman berita Thaiger semalam.
Tharinya, 40, menembak teman lelakinya, Supornchai, juga 40, beberapa kali di bahagian dada dan perut ketika mangsa sedang menawarkan makanan kepada seorang sami di hadapan kedainya di Pasar Si Moom Mueng, wilayah Pathum Thani, dekat Bangkok.
Polis dipanggil ke lokasi kejadian dan menahan wanita itu. Polis turut merampas sepucuk pistol beserta peluru yang digunakannya. Mangsa mempunyai dua kesan tembakan di perut dan dua lagi di dadanya.
Tharinya memberitahu polis bahawa dia dan teman lelakinya telah menjalinkan hubungan selama empat tahun tetapi belum berkahwin dan tidak mempunyai anak.
Dia mengaku menembak teman lelakinya kerana tidak tahan sering didera dan dibuli. Lelaki itu bahkan mengugutnya pada hari dia ditembak.
Tharinya mengaku dia ingin membunuh diri menggunakan pistol yang sama tetapi seorang wanita Laos berusia 27 tahun yang bekerja di kedai itu merampas senjata tersebut daripada tangannya sebelum dia sempat berbuat sedemikian.

Wanita Laos itu mendedahkan bahawa Supornchai ditembak di hadapan seorang sami ketika sedang menawarkan makanan kepadanya.
Polis belum mendakwa Tharinya tetapi mengikut Seksyen 288 Akta Kesalahan Menyebabkan Kematian, sesiapa yang membunuh orang lain akan dihukum mati atau dipenjarakan selama 15 hingga 20 tahun.
Tharinya juga mungkin menghadapi pertuduhan tambahan Seksyen 289 Akta Kesalahan Menyebabkan Kematian, yang membawa hukuman mati kerana dia merancang pembunuhan itu sebelum melakukannya. – Agensi


52 Ahli Dewan Negara setuju, Akta Antilompat Parti diluluskan
Oleh MOHD RASDAN AHMAD

9 Ogos 2022, 8:02 pm
KUALA LUMPUR – Seramai 52 Ahli Dewan Negara hari ini bersetuju dengan Pindaan Perlembagaan Rang Undang Undang (RUU) Perlembagaan (Pindaan) (No 3) 2022 bagi melarang ahli Parlimen bertukar parti.
Keputusan tersebut menyaksikan Dewan Negara juga turut meluluskan bacaan kali kedua dan ketiga RUU tersebut atau Akta Antilompat Parti dengan majoriti melebihi dua pertiga.
Yang Di-Pertua Dewan Negara, Tan Sri Rais Yatim ketika mengumumkan perkara tersebut berkata, jumlah Ahli Dewan Negara yang menyokong ialah seramai 52 orang manakala tujuh lagi ahli tidak hadir.
Terdahulu, sewaktu menggulung RUU tersebut, Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar berkata, ini merupakan satu sejarah memandangkan ia merupakan RUU kedua yang digubal badan Parlimen sendiri.
“Ini adalah undang-undang kedua Malaysia yang digubal oleh Parlimen melalui Jawatankuasa Pilihan Khas. Yang pertama ialah penggubalan pindaan kepada Rang Undang Undang Kanun Keseksaan dan Kanun Tatacara Jenayah pada 2006.
“Ini adalah yang kedua dan sejarah kepada negara kita kerana undang-undang yang bukan digubal terus dari agensi namun begitu Jabatan Peguam Negara dan Bahagian Hal Ehwal Undang-undang adalah penyokong dan pembantu dalam menggubal RUU ini,” katanya di Dewan Negara hari ini.

Sebelum ini pada 28 Julai lalu di Dewan Rakyat, sejumlah 209 ahli Parlimen menyokong RUU berkenaan yang antara lain boleh menyebabkan seseorang ahli Parlimen hilang kerusi dimenanginya jika wakil rakyat itu bertukar parti.
Manakala seramai 11 orang ahli Parlimen lagi tidak hadir. – KOSMO! ONLINE.


Pengunjung cemas bilik sauna Suria KLCC terbakar
Oleh NOR AZIAH MAT NOH

9 Ogos 2022, 8:43 pm
KUALA LUMPUR – Pengunjung pusat beli belah Suria Pusat konvesyen Kuala Lumpur (KLCC) terpaksa mengosongkan premis dalam keadaan cemas susulan berlaku kebakaran di bilik sauna di salah satu premis di sini, petang tadi.
Pusat Gerakan Operasi (PGO) Jabatan Bomba dan Penyelamat (JBPM) Kuala Lumpur berkata, pihaknya menerima panggilan berhubung kejadian pada pukul 5.21 petang.
“Anggota dari Balai Bomba dan Penyelamat (BBP) Jalan Hang Tuah serta BBP Titiwangsa dikejarkan ke lokasi.
“Setibanya di lokasi kejadian, bomba mendapati berlaku kebakaran di dalam sebuah bilik sauna berukuran 2.13 x 3.65 meter persegi yang berada di aras G, Menara 3, Suria KLCC,” katanya dalam satu kenyataan di sini hari ini.
Jelasnya, kebakaran itu berjaya dipadamkan sepenuhnya sembilan minit kemudian manakala punca kebakaran masih dalam siasatan.
Tambahnya, kebakaran itu mengakibatkan kemusnahan premis sekitar 80 peratus dan tidak melibatkan sebarang kecederaan atau kemalangan jiwa. – KOSMO! ONLINE


Datuk jutawan kahwini gadis 19 tahun bercerai selepas 2 bulan
Oleh KOSMO!

9 Ogos 2022, 7:00 pm
JAKARTA – Sepasang pengantin di wilayah Jawa Barat yang pernah tular kerana mempunyai jarak perbezaan usia mencecah 46 tahun dilaporkan telah bercerai hanya dua bulan selepas mendirikan rumah tangga, lapor laman berita Kompas hari ini.
Sondani, 65, pada 18 Mei lalu berkahwin dengan seorang gadis, Fia Barlanti yang baru berusia 19 tahun.
Perkahwinan mereka menjadi tular bukan sekadar disebabkan oleh jarak usia, bahkan kerana Sondani menyerahkan mas kahwin berjumlah 500 juta rupiah  (RM150,045).
Bagaimanapun, menurut satu hantaran di laman Instagram, Sondani dan Fia dikatakan telah berpisah.
Perkara itu diberitahu oleh seorang individu yang mendakwa bahawa dia merupakan jiran pasangan tersebut.
“Perkahwinan mereka cuma bertahan selama dua bulan dan kini telah bercerai. Mereka merupakan jiran saya.

“Terlalu pantas (bercerai). Kasihan si datuk (Sondani) kerana dia sedang sakit,” kata individu tersebut.
Ketika berkahwin dengan Fia, Sondani dilaporkan memberikan mas kahwin berjumlah 500 juta rupiah (RM150,045), sebuah rumah, kereta dan membawa keluarga isterinya menunaikan umrah. – Agensi


Jangan ‘sentap’ jika dihina Chatbot Facebook
Oleh KOSMO!

9 Ogos 2022, 9:00 pm
WASHINGTON – Syarikat pengendali Facebook, Meta  memberi amaran bahawa fungsi terbaharu chatbot pada laman  sosial tersebut berupaya untuk berbohong dan mengeluarkan komen berunsur penghinaan kepada pengguna, lapor akhbar Daily Star semalam.
Chatbot BlenderBot3 itu masih di peringkat ujian  oleh pengguna di Amerika Syarikat.
Meta berkata,  aplikasi kepintaran buatan(AI) tersebut boleh membuat pencarian internet dan berbual mengenai hampir semua topik dengan pengguna.
Ia berupaya menambah baik fungsinya dengan mempelajari skil komunikasi berdasarkan perbualan dengan manusia.
Meskipun direka untuk membantu Meta mewujudkan sistem perbualan berasaskan AI, syarikat gergasi teknologi itu mengakui bahawa chatbot tersebut mempunyai masalah ‘sikap’.
“Pengguna perlu tahu meskipun kami cuba mengurangkan isu seperti itu, chatbot tersebut mungkin agak kurang sesuai, biadap atau mengeluarkan kenyataan palsu serta bercanggah.

“Komen-komen itu tidak mewakili pendirian Meta sebagai sebuah syarikat dan tidak sepatutnya dijadikan sumber maklumat seperti nasihat undang-undang atau kewangan,” demikian menurut Meta menerusi kolum soalan yang sering ditanya (FAQ).
Tambah Meta, ia  berusaha untuk meminimumkan penggunaan perkataan tidak sopan, berbaur penghinaan atau ayat yang menyentuh sensitiviti budaya oleh BlenderBot3.
Menurut Daily Star, antara penyebab kepada masalah tersebut adalah kecenderungan AI dipengaruhi oleh kandungan internet.
Ini kerana terdapat banyak unsur  tidak sopan, menghina dan kandungan dewasa di internet. – Agensi


Ops ATM: Sebanyak 21 kes direkodkan KPDNHEP Perak
Oleh LIYANA RAMLI

9 Ogos 2022, 8:48 pm
IPOH – Sebanyak 21 kes di bawah Akta Kawalan Bekalan 1961 dan Akta Kawalan Harga Anti Dan Pencatutan 2011 dengan nilai rampasan bernilai RM6,176.90 direkodkan dalam tempoh lebih sebulan Ops ATM (ayam, telur dan minyak masak) dilaksanakan.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Perak, Saifullizan Kamarul Zaman berkata, kesemua kes itu direkodkan pihaknya antara 1 Julai hingga semalam.
Katanya, sebanyak 1,455 pemeriksaan ke atas rantaian bekalan minyak masak dengan 21 kes dihasilkan di bawah Akta Kawalan Bekalan 1961 dan Akta Kawalan Harga Anti Dan Pencatutan 2011.
“Sebanyak 14 daripada 21 kes tersebut melibatkan kesalahan kegagalan mengemas kini buku stok.
“Peniaga perlu mengemas kini buku stok perniagaan mereka terutama jika berkaitan dengan harga barang kawalan,” katanya kepada pemberita selepas melakukan pemantauan harga minyak masak botol di Pasar Raya Billion Mart Jelapang di sini hari ini.
Dalam pada itu, Saifullizan berkata, pihak mendapati terdapat peniaga yang menawarkan harga minyak masak sawit tulen tidak bersubsidi lebih rendah berbanding harga siling yang mula berkuat kuasa semalam.

“Ada peniaga yang menjual harga minyak masak sawit tulen lima kilogram (kg) pada harga RM29.70 sehingga RM33.70.
“Berdasarkan statistik daripada 56 pasar raya yang telah ditinjau, 16 daripadanya meletakkan harga lebih rendah daripada harga ditetapkan,” katanya. – KOSMO! ONLINE


Isteri maafkan suami curang dengan wanita seusia ibunya
Oleh KOSMO!

9 Ogos 2022, 8:00 pm
JAKARTA – Sebuah hantaran tular di media sosial Indonesia memaparkan luahan hati seorang isteri mengenai suaminya yang menjalin hubungan sulit dengan seorang wanita seusia ibunya sendiri, lapor laman berita Suara.com.
Hantaran itu dimuat naik dalam akaun Instagram @igtainmett.
“Suami saya menjalinkan hubungan dengan wanita yang sudah berkahwin, umurnya 45 tahun manakala suami saya 33 tahun.
“Saya juga tidak tahu kenapa suami curang dengan wanita yang jauh lebih tua daripada saya dan usianya hampir menyamai ibunya,” kata wanita itu.
Perbuatan itu terbongkar apabila dia diserang oleh  suami dan anak kepada teman wanita suaminya. Dia mengetahui hubungan curang mereka bermula di tempat kerja.
Mangsa  mahu melaporkan perkara tersebut kepada pihak atasan tetapi suaminya memohon agar dia tidak berbuat sedemikian kerana mempunyai keluarga yang perlu disara.

Dia juga mengaku tidak boleh berpisah dengan suaminya walaupun pernah dikhianati. Ini kerana dia sudah sekian lama bergantung kepada pendapatan suaminya.
Hantaran itu mendapat perhatian netizen di ruangan komen.
“Dari sini saya dapat tahu bahawa wanita mesti ada pendapatan sendiri tanpa mengira status mereka,” kata seorang netizen.
“Lebih baik mereka berdua dipecat. Ikutkan nafsu tetapi tidak memikirkan keluarga. Berani buat beranilah menanggung akibatnya,” komen netizen lain. – Agensi


Kepala pelajar dijahit, cedera tengkuk dalam insiden tangki air SMK Melor pecah
Oleh ROHANA MOHD. NAWI

9 Ogos 2022, 8:10 pm
KOTA BHARU – Dua daripada lima pelajar perempuan masing-masing cedera tengkuk dan menerima dua jahitan pada kepala selepas terkena serpihan atap laluan pejalan kaki semasa dalam perjalanan untuk rehat di kantin apabila tangki air utama Sekolah Menengah Kebangsaan (SMK) Melor di sini pecah hari ini.
Dalam kejadian kira-kira pukul 10.05 pagi itu, empat pelajar itu dikejarkan ke Hospital Universiti Sains Malaysia (HUSM), Kubang Kerian manakala seorang lagi dibawa ke Klinik Kesihatan Mahligai di sini untuk rawatan lanjut.
Pemangku Ketua Polis Kelantan, Datuk Muhamad Zaki Harun berkata, kejadian berlaku ketika kesemua mangsa sedang berjalan kaki menuju ke kantin pada waktu rehat.
Menurutnya, siasatan mendapati, rumah enjin tangki utama sekolah tersebut dipercayai mengalami kerosakan sebelum ia pecah dan air melimpah.
“Ketika itu, pelajar tingkatan satu, dua dan tiga sedang rehat dan mereka sedang berjalan menuju ke kantin sekolah. Air tangki itu melimpah ke kawasan papan kenyataan, musalla dan longkang di bahagian blok pentadbiran sekolah sehingga menyebabkan semua lokasi tersebut rosak.
“Kejadian itu disedari guru Penolong Kanan Pentadbiran sekolah, Adnan Che Abdullah yang terdengar letupan kuat dari belakang bangunan pejabatnya,” katanya dalam satu kenyataan hari ini.

Menurut Muhamad Zaki, guru terbabit kemudian bergegas keluar dan mendapati sebuah tangki air utama telah pecah.
Katanya, dua daripada lima pelajar yang terlibat dalam insiden itu masing-masing mengalami sakit tengkuk dan menerima dua jahitan pada kepala masih dirawat di HUSM.
Tambahnya, tiga lagi pelajar yang cedera ringan sudah dibenarkan pulang.
Kosmo! Online hari ini melaporkan, beberapa orang pelajar SMK Melor di sini cedera dalam kejadian tangki air pecah hari ini.
Menteri Kanan Pendidikan, Datuk Dr. Radzi Jidin berkata, tangki air yang pecah itu menimpa laluan pejalan kaki di sekolah tersebut.
“Saya telah mengarahkan pihak Jabatan Pendidikan Negeri Kelantan melaksanakan kerja-kerja pembaikan dan penyelenggaraan tangki air di sekolah tersebut dalam kadar segera,” katanya dalam satu kenyataan di Facebook miliknya. – KOSMO! ONLINE


Debaran pemenang mingguan Liga Fantasi Kosmo!
Oleh KOSMO!

9 Ogos 2022, 7:38 pm
TUAH ayam nampak di kaki, tuah manusia menang hadiah Liga Fantasi!
Seramai lima peserta Liga Fantasi Kosmo! bakal memenangi hadiah mingguan berupa wang tunai RM200 selepas tamatnya perlawanan minggu pertama Liga Perdana Inggeris (EPL) pada Ahad lalu.
Kesemua pemenang yang mendaftar pada Liga Fantasi Kosmo! akan dihubungi dalam tempoh terdekat. Pihak Kosmo! berkerja keras dalam mengenal pasti lima peserta yang layak berdasarkan jumlah mata tertinggi minggu lepas.
“Ini kali kedua saya sertai Liga Fantasi Kosmo! dan kali kedua juga menang hadiah mingguan,” itulah antara kata-kata pemenang yang masih dirahsiakan identitinya.
Liga Fantasi menawarkan pelbagai hadiah menarik
Liga Fantasi Kosmo! musim baharu ini menawarkan hadiah mingguan kepada lima peserta yang meraih mata tertinggi pada perlawanan minggu demi minggu selari dengan jadual perlawanan EPL.
Selain hadiah mingguan berupa wang tunai RM200, Kosmo! telah meningkatkan lagi hadiah kemenangan agar lebih lumayan untuk dimenangi para peserta terutamanya tiket penerbangan ke England bagi menyaksikan perlawanan EPL selain diberikan kemudahan penginapan serta wang saku RM2,000 untuk dua pemenang.

Para peserta juga berpeluang untuk memenangi dua buah motosikal jenis Modenas Elegan 250 ABS dan Modenas Pulsar RS 200 selain telefon pintar, komputer (dekstop) gaming, basikal serta wang tunai akhir musim RM500.
Antara hadiah yang ditawarkan pada musim ini.
Pembaca Kosmo! serta orang ramai yang berminat menyertai Liga Fantasi Kosmo! masih berpeluang mendaftar untuk memenangi hadiah-hadiah yang ditawarkan. Selain bermain Liga Fantasi, peserta yang mendaftar pada Liga Fantasi Kosmo! juga menikmati peluang langganan isi kandungan berita premium pada Kosmo! Online selama setahun.
Untuk menang hadiah mingguan seterusnya, para peserta perlu mendaftar segera sebelum sepak mula perlawanan EPL minggu kedua berlangsung Sabtu ini.
Jangan terlepas peluang mendaftar Liga Fantasi Kosmo! dengan klik di pautan ini : https://www.kosmo.com.my/liga-fantasi/


Menjadi kesalahan pakai tali pinggang keledar jika memandu di Pulau Hiiumaa
Oleh KOSMO!

9 Ogos 2022, 7:30 pm
PULAU HIIUMAA, ESTONIA – Sebatang jalan diliputi ais di Pulau Hiiumaa, Estonia mempunyai undang-undang jalan raya yang pelik, di mana pemandu dan  penumpang dilarang memakai tali pinggang keledar atau memandu pada kelajuan sederhana, lapor laman berita Oddity Central semalam.
Laluan berais terpanjang di Eropah sejauh 25 kilometer (km) itu turut melarang kenderaan melaluinya selepas waktu matahari terbenam, manakala kelajuan pemanduan antara 25 hingga 40 km sejam adalah dilarang.
Ketika musim sejuk apabila lapisan ais menjadi tebal dan keras, pemandu perlu mematuhi peraturan yang telah digariskan.
Pertama, kelajuan kenderaan yang dibenarkan adalah sama ada kurang daripada 25 km sejam atau melebihi 40 km sejam.
Ini kerana pemanduan pada julat kelajuan tersebut dalam keadaan terlalu lama boleh menyebabkan lapisan ais retak.
Tayar dan pergerakan kenderaan juga dikatakan boleh menghasilkan gelombang. Justeru, memandu dalam tempoh lama boleh membuatkan gelombang tersebut memecahkan permukaan ais di atas jalan.

Selain itu, pemakaian tali pinggang keledar turut menjadi kesalahan kerana sekiranya ais meretak, penumpang perlu keluar dari kenderaan secepat mungkin untuk menyelamatkan diri.
Dalam masa sama, pemandu turut ditegah memberhentikan kenderaan di tepi jalan serta memandu selepas waktu matahari terbenam.
Setiap kenderaan juga perlu mengekalkan jarak sekurang-kurangnya 250 meter dan memasuki jalan ais pada selang masa sekurang-kurangnya tiga minit. – Agensi


[VIDEO] Inilah saya, baik buruk saya sendiri akan tanggung – Elyana
Oleh MOHAMMAD SHAHEMY AZMI

9 Ogos 2022, 5:47 pm
PETALING JAYA – “Saya ambil keputusan untuk tidak menjelaskan apa-apa (isu buka tudung) kerana mereka (netizen) tidak ingin penjelasan daripada saya.”
Itu respons penyanyi Elyana berhubung isu buka tudung dan penampilannya yang sudah terang lagi bersuluh tidak lagi berhijab ketika ini.
Enggan membuat sebarang pengakuan tentang imej baharunya, Elyana yang buat pertama kali tampil di depan khalayak ranai tidak memakai tudung hari ini bertegas, setiap penjelasan yang keluar dari mulutnya juga ibarat sia-sia.
Katanya, netizen sebenarnya tidak mahu ambil tahu tentang dirinya.
“Kalau saya jelaskan, selagi itulah macam-macam cerita yang saya rasa akan timbul. Demi menjaga tatasusila, menjaga jiwa saya, menjaga persekitaran saya, saya ambil keputusan untuk tidak mahu menerangkan apa-apa,” katanya ketika ditemui semasa Program Semarak Uniti Keluarga Malaysia sempena Pameran Pertanian, Hortikultur dan Agro Pelancongan Malaysia (MAHA) 2022 di Taman Ekspo Pertanian Malaysia Serdang (MAEPS) hari ini.
Bercakap lebih lanjut, pelantun lagu Niat itu memberitahu, tidak pernah ada istilah penyesalan dalam hidupnya. Dia juga mengakui mengimpikan sebuah kehidupan yang baik untuk kesihatan jiwanya.

ELYANA hanya mahu jadi diri sendiri dan mencari solusi terbaik untuk kesihatan jiwanya.
“Dalam hidup saya tidak pernah ada penyesalan. Apa yang saya boleh cakap, setiap hari saya impikan kehidupan yang baik untuk jiwa saya.
“Saya selalu jaga hati dan jiwa orang lain sehingga lupa tentang hati sendiri. Saya akan buat apa yang saya terfikir mahu buat. Baik buruknya, Insya-Allah saya sendiri yang akan tanggung,”
Pada masa sama, Elyana berkata mahu menjadi diri sendiri dan tidak akan berhenti daripada mendoakan kebaikan untuk orang lain.
“Inilah saya. Terima kasih untuk mereka yang mendoakan saya selama ini. Jika anda rasa masih ingin mendoakan saya, saya akan mendoakan balik pada anda.
“Jika anda tidak mahu mendoakan saya, saya tetap akan mendoakan kebaikan untuk anda dan berharap anda tidak merasai dan menanggung apa yang saya alami selama ini,” jelasnya.
Elyana menjadi topik perbualan hangat netizen sejak minggu lalu selepas memuat naik beberapa keping foto tidak lagi memakai tudung.
Foto yang mengundang kejutan besar terhadap pengikut Instagramnya itu seterusnya mencetuskan pelbagai spekulasi, masing-masing berdebat mempersoalkan punca Elyana itu bertindak sedemikian rupa tanpa memikirkan kesan buruk terhadap imejnya.
Paling menarik perhatian ramai ialah apabila salah satu foto dikongsi memaparkan dia memakai baju yang tertulis ‘jadi diriku’. – KOSMO! ONLINE


Planworth sedia dana RM500 juta bantu PMKS berkembang
Oleh KOSMO!

9 Ogos 2022, 6:28 pm
PETALING JAYA –  Planworth Global Factoring (Planworth), institusi kewangan bukan bank untuk pemfaktoran dan rantaian bekalan kewangan, telah memperuntukkan sebanyak RM500 juta untuk membawa penyelesaian kemudahan serta pembiayaan kepada perusahaan mikro, kecil dan sederhana (PMKS).
Ketua Pegawai Eksekutif Planworth Global Factoring, Dato Andy Kuek berkata, dana tersebut bertujuan untuk  memperkasa PMKS dan syarikat-syarikat pemula yang menjalankan urusan perniagaan ke perniagaan (B2B) dan perniagaan ke kerajaan (B2G) memperoleh akses kepada pembiayaan modal yang selamat serta mudah.
Menurut beliau, kira-kira 97.4 peratus  daripada keseluruhan perniagaan di Malaysia buat masa ini terdiri daripada PMKS dan ia juga merupakan penunjuk utama kepada tahap perkembangan ekonomi tempatan.
Sehubungan itu,  ramai pakar telah menyarankan pemberian sokongan kewangan yang lebih besar bagi mengukuhkan lagi usaha pemulihan PMKS dalam tempoh pasca pandemik  ini.
“Misi kami kini adalah untuk memperkasa PMKS tempatan agar mereka terus  berkembang dan menyumbang kepada ekonomi negara.
“Sehingga kini, kami telah menyalurkan lebih daripada RM1 bilion kepada PMKS tempatan dan kami bakal memperuntukkan lebih dana untuk membantu lebih banyak syarikat dengan keperluan dokumen yang ringkas, polisi yang mesra kredit, proses kelulusan yang pantas, serta penyaluran dana yang pantas tanpa perlu jaminan,” katanya dalam kenyataan yang dikeluarkan.

Kuek menerangkan, melalui peruntukan  ini, Planworth akan memperluas lagi penyelesaian pembiayaan setempat mereka yang komprehensif bagi menyediakan surat sokongan, modal kerja dan pembiayaan pasca/pembiayaan invois bagi  memenuhi keperluan perkembangan PMKS pada setiap tahap serta untuk keperluan pembiayaan perniagaan jangka pendek hujung-ke-hujung. -KOSMO! ONLINE


SPRM saran Pegawai Integriti Bertauliah dikekalkan
Oleh AMREE AHMAD

9 Ogos 2022, 5:53 pm
PUTRAJAYA – Suruhanjaya Pencegahan Rasuah Malaysia (SPRM) menyarankan agar semua Pegawai Integriti Bertauliah (CeIO) tidak dipindahkan daripada tempat kerja masing-masing.
Saranan tersebut disuarakan Pengarah Akademi Pencegahan Rasuah Malaysia, Datuk Idris Zaharuddin bagi memastikan pembudayaan integriti dapat diserap kepada rakan dalam organisasi.
“Saya mencadangkan supaya CeIO ini dikekal di agensi atau jabatan mereka untuk selama tempoh dua tahun bagi mengaplikasikan ilmu dipelajari kepada petugas lain,” katanya.
Terdahulu, beliau hadir menyaksikan Perasmian Penutupan Program CeIO Siri 31 Bilangan 3 yang melibatkan 57 peserta dari pelbagai perjawatan Kementerian Pendidikan (KPM) di sini hari ini.
Acara tersebut disempurnakan sendiri oleh Timbalan Menterinya, Datuk Mohamad Alamin dan turut dihadiri Ketua Setiausaha kementerian berkenaan, Datuk Yusran Shah Mohd. Yusof.
CeIO diwujudkan SPRM bagi memberi latihan pengawalseliaan sistematik untuk pegawai awam dan swasta di seluruh negara sejak 2009 dan peserta didedahkan dengan pelbagai modul berkaitan pengurusan integriti, perundangan, pematuhan, pemantauan dan risiko rasuah selain pembelajaran luar kelas serta seminar.

Sehingga kini, SPRM berjaya melahirkan seramai 2,032 individu yang ditauliahkan sebagai CeIO dengan 1,328 orang daripadanya merupakan penjawat awam daripada pelbagai agensi.
Dalam pada itu, Idris turut mengucapkan tahniah kepada KPM kerana muncul sebagai kementerian pertama menganjurkan program itu dan setakat ini seramai 647 pegawai kerajaan akan lengkap ditauliahkan pada Oktober depan termasuk 316 orang yang dilatih sepanjang 2022.
Justeru, beliau mengharapkan supaya kementerian-kementerian lain dapat mengikut contoh KPM bagi memperkukuhkan budaya integriti dalam pentadbiran awam.
Beliau turut memuji kementerian tersebut kerana berjaya melaksanakan 100 peratus kesemua lima inisiatif yang dipertanggungjawabkan menerusi Pelan Antirasuah Nasional 2019-2023.
Ia ujar beliau, ternyata mampu memberi fokus kepada pembangunan modal insan melalui pengukuhan nilai yang diharapkan dapat dihayati lebih 416,366 guru dan lebih lima juta murid.
Tambahan pula katanya, kementerian itu antara yang memperoleh peruntukan tertinggi setiap tahun dalam bajet negara dan menerima penarafan tinggi untuk tahap risiko korupsi awam.
Sehubungan itu tegas Idris, pengurusan ekosistem dan tadbir urus yang baik adalah penting tanpa berlaku sebarang ketirisan sehingga boleh menjejaskan sistem pendidikan nasional.-KOSMO! ONLINE


Bapa bakar rumah sendiri, tidak tahan kediaman bersepah
Oleh KOSMO!

9 Ogos 2022, 6:30 pm
LONDON – Seorang lelaki di Britain membakar rumah sendiri ketika anak lelaki dan anak saudaranya masih berada di tingkat atas kediaman mereka, lapor akhbar Mirror UK semalam.
Allan Wharrier, 53, bertindak demikian selepas mengadu keadaan rumah yang bersepah.
Wharrier yang berasal dari bandar Leeds, tinggal di sebuah rumah berkembar di Guiseley, West Yorkshire bersama seorang anak lelaki dan anak saudaranya yang sudah dewasa.
Pada 20 Julai tahun lalu, dia menelefon isterinya yang berada di Filipina dan mengadu tentang keadaan rumah yang bersepah.
Wharrier ketika itu mengalami osteoporosis (penyakit tulang rapuh) dan meneguk hampir sebotol wain. Ketika kejadian, anak lelakinya berkata, emosi bapanya tidak baik.
“Anda tidak mengambil berat tentang saya. Apa yang kalian lakukan adalah hanya duduk di dalam bilik,” anak saudara Wharrier mendengar dia berkata.

Pada petang hari yang sama, Wharrier menghantar mesej kepada anak perempuannya dan memberikan kata laluan akaun banknya selain memberitahu dia akan ‘menamatkan semuanya’. Wharrier kemudian membakar rumah itu.
Anak lelakinya berusaha memadamkan api yang merebak, manakala asap memenuhi rumah itu.
Apabila Polis West Yorkshire tiba di lokasi kejadian, mereka melihat kebakaran di ruang tamu dan mendapati Wharrier telah memulakan kebakaran lain dengan membakar kotak.
Setelah api berjaya dipadamkan, Wharrier dibawa ke hospital kerana mengalami masalah pernafasan akibat menyedut asap.
Wharrier kemudian ditahan di Mahkamah Leeds Crown sebelum dijatuhi hukuman penjara tiga tahun dan diperintahkan membayar denda sebanyak £190 (RM1,022). – Agensi